Macam Mana Nak Eja ABC Dalam Tulisan Cina?

Pastinya ramai individu yang bertutur dalam Bahasa Cina pernah diajukan soalan ini, “Macam mana nak eja ABC dalam Bahasa Cina?” Tidak ramai sedar, sistem tulisan ini tidak dapat dieja kerana huruf Cina tidak wujud. Sebaliknya yang wujud ialah karakter bagi menggambarkan sesuatu perkataan. Contohnya, karakter 馬 merujuk kepada kuda.

Mengikut kronologi sejarah, tulisan Cina terawal ialah Jiaguwen (甲骨文) yang wujud pada zaman Shang (1600-1046 Masihi). Ringkas, tulisan terawal ini wujud lebih 3,000 tahun lalu. Tulisan ini ditulis atas cangkerang (jia) kura-kura dan tulang (gu) haiwan.

Oleh sebab itu, sistem ini dipanggil Jiaguwen atau “tulisan cengkerang dan tulang”. Orang putih panggilnya sebagai “oracle bone script” kerana cengkerang dan tulang ni dipakai oleh orang China Purba untuk tujuan tilikan. Ia kemudiannya menjadi semakin ringkas dan diselaraskan menjadi Zhuanshu (篆書) pada zaman Qin (221-204 SM). Kemudian pada zaman Han Timur (25-220) pula, muncul Kaishu (楷書) yang dipakai sehingga hari ini.

Jika diamati, tulisan Cina terawal bersifat piktogram atau 象形(xiangxing). Piktogram ni macam gambar di mana orang yang menulis itu melukis mengikut bentuk yang dilihat. Misalnya, nak tulis “kuda”, lukis kuda. Nak tulis “ikan”, lukis ikan. Nak tulis “matahari”, lukis matahari.

Tetapi masalahnya, piktogram tidak boleh digunakan untuk menggambarkan konsep yang lebih rumit. Ini membawa kepada pengenalan karakter bersifat “ideogram” atau 指事 (zhishi) yang melambangkan idea (idea – ideogram) abstrak. Contoh ideogram ni macam nak tulis satu, buat satu garisan. Nak tulis dua, maka buat dua garisan. “Satu” dan “dua”ni bukan benda yang wujud tapi konsep/idea. “Atas” dan “bawah” juga merupakan konsep/idea.

Menariknya, ideogram juga dapat dihasilkan dengan menggabungkan piktogram. “Tangan atas mata” merujuk kepada aksi melihat. Sementara “Orang yang bersandar pada pokok” merujuk kepada aksi rehat. “Dua tangan yang saling berpegangan” merujuk kepada kawan. Lain macam kawan pegang tangan.

Manakala ideogram bagi lelaki bermaksud “orang yang bajak sawah”. Ini disebabkan kerja bajak sawah merupakan kerja lelaki dulu. Sementara ideogram bagi perempuan pula bermaksud orang yang duduk dengan gaya ayu dan sopan. “Rumah yang ada perempuan” memberi gambaran suasana sejahtera.

Selain piktogram dan ideogram, terdapat juga karakter bersifat “phono-semantic compound” atau 形聲 (xingsheng). Karakter jenis ini mempunyai bahagian, satu melambangkan rupa (xing) atau sifat dengan yang kedua melambangkan bunyi (sheng). Ayam dan itik semua ada 鳥 sebab termasuk dalam kategori burung.

Sistem tulisan Cina ini digunakan selama 2,000 tahun dan tidak pernah diubah sejak zaman Han. Ini merupakan sebab utama tamadun dan budaya Cina terus bertahan dan diwarisi dari satu generasi ke satu generasi lain tanpa gagal. Atas sebab itu, orang Cina hari ini tiada masalah membaca buku era Han walaupun ia sudah berusia ratusan tahun.

Tetapi di sebalik kelebihan ini, ada juga kekurangan berkenaan sistem tulisan Cina: tempoh menulis karakter yang lama. Untuk “stroke” (garisan karakter) saja mengambil masa 0.5 saat untuk ditulis. Kalau perkataan yang lebih rumit, sudah pasti tempoh yang diambil akan jadi lebih lama.

Hal ini disedari oleh Republik China. Justeru, pada 1930-an, tulisan ringkas atau 简体字 (jiantizi) diperkenalkan sebagai cara memudahkan penulisan Bahasa Cina. Bagaimanapun, penguatkuasaan tulisan ini tidak dapat dilakukan kerana China terjerumus dalam Perang China-Jepun Kedua, teater perang Asia paling lama dalam Perang Dunia Kedua (WWII).

Selepas Republik China digantikan dengan Republik Rakyat China (ROC) pada 1949, barulah jiantizi dilaksanakan. Bagaimanapun, Hong Kong yang ketika itu berada di bawah pentadbiran British dan Taiwan masih kekal menggunakan tulisan tradisional.

Sekolah di Malaysia dan Singapura ajar tulisan ringkas. Tapi ramai masih dapat baca dan tulis tulisan tradisional disebabkan pengaruh budaya Taiwan dan Hong Kong. Ada juga yang kekal pakai tulisan tradisional atas alasan tulisan ringkas dianggap tidak cantik dan merosakkan nilai kesenian Bahasa Cina.

Tulisan Cina juga pernah dipakai di Korea dan Vietnam. Di sana, ia dipanggil sebagai Hanja dan Chữ Hán. Sementara Jepun masih kekalkan tulisan Cina (dipanggil Kanji) kerana sifat Bahasa Jepun yang lebih cenderung kepada Kanji berbanding Hiragana/Katakana. Hanja, Chữ Hán dan Kanji ini semuanya merujuk kepada Hanzi (漢字) iaitu nama rasmi bagi tulisan Cina yang bermaksud “tulisan orang Han”. Selain orang Han, kaum bukan Han seperti Manchu, Mongol dan Tibet juga mempunyai bahasa tersendiri.

Anda sebenarnya sedang membaca salah satu daripada selingan bab di dalam KITAB TAMADUN CINA, buku terbaru kami.  Nak tahu lebih lanjut, dapatkan Kitab Tamadun China di sini.


M. Zain: Sejarah Hidup Teraju Utama Labu Labi

Lakonan M. Zain sebagai Labu dalam filem Labu dan Labi (1962) telah membawa tuah kepadanya. Sebelum itu, dia hanya bergelar pelakon tambahan di studio Jalan Ampas. Namun P. Ramlee berjaya membentuk M. Zain menjadi seorang pelawak superstar.

Tentu ramai peminat P. Ramlee masih teringat aksi lucu M. Zain dalam siri Labu Labi. Tetapi mungkin juga ramai yang tidak mengetahui kisah peribadi M. Zain di belakang tabir.

M. Zain dilahirkan di Jalan Perak, Pulau Pinang pada tahun 1921. Nama sebenarnya Mohd Zain bin Shariff. Bapanya seorang penjual mi di Pulau Pinang.

Di zaman kanak-kanak, M. Zain selalu ponteng sekolah kerana lebih tertarik untuk menonton pertunjukan bangsawan di Pulau Pinang. Ketika umurnya 14 tahun, M. Zain membuat keputusan untuk mengikut sebuah kumpulan bangsawan yang aktif di Pulau Pinang.

Tugas awal M. Zain adalah memasang, mengecat dan mengemas pentas dan dibayar upah harian. Selepas dua tahun, dia menjadi pelakon tambahan dan banyak menjelajah ke seluruh pelusuk Tanah Melayu dengan rombongan bangsawan Sri Noran Opera.

M. Zain mempunyai hubungan yang rapat dengan Normadiah. Normadiah dan suaminya, Abdul Rahman yang banyak memberi peluang M. Zain menyinar di pentas bangsawan sebagai pelawak.

Apabila kumpulan bangsawannya gulung tikar, M. Zain terpaksa menganggur buat seketika. Tapi atas bantuan Normadiah, M. Zain mendapat pekerjaan di studio Jalan Ampas pada tahun 1958. Normadiah ketika itu sudah menjadi salah seorang pelakon utama di sana.

M. Zain bermula dari bawah. Dia menjadi pembantu jurusolek dan pembuat prop di studio Jalan Ampas. Peluangnya untuk berlakon tiba apabila pengarah Jamil Sulong mengambilnya berlakon peranan kecil dalam filem Raja Laksamana Bintan pada tahun 1959.

Kemunculan awal M. Zain kebanyakannya sebagai pelakon pembantu saja. Tapi ada beberapa wataknya yang sangat memorable.

Antara watak M. Zain yang diingati:

1. Che’ Kachung yang diberi minum kopi arang (Nujum Pa’ Blalang)
2. Jurulelong hamba (Ali Baba Bujang Lapok)
3. Lelaki India yang bergaduh dengan isterinya (Seniman Bujang Lapok)
4. Abang Ali pemilik rumah sewa Kassim Selamat (Ibu Mertua Ku)

P. Ramlee nampak ada sesuatu yang istimewa pada M. Zain iaitu dia mampu berlawak dengan bersahaja. Untuk mengetengahkan bakatnya itu, P. Ramlee mengambilnya berlakon dalam filem Labu dan Labi. Inilah kali pertama dia memegang penanan utama selepas berlakon dalam 16 buah filem.

Di tangan P. Ramlee, M. Zain menjadi king of comedy yang baharu. Peranannya sebagai orang gaji Haji Bakhil telah membuatkan popularitinya menjulang tinggi. Chemistry antara M. Zain dan P. Ramlee memang tip top.

P. Ramlee mendapat ilham watak Labu dan Labi ni daripada watak Laurel and Hardy, pasangan komedi yang sangat popular di Hollywood ketika era silent film.

Babak perlawanan boxing dalam filem sekuel Nasib Si Labu Labi (1963) pula diambil daripada filem City Light lakonan Charlie Chaplin. P. Ramlee suntik elemen kemelayuan sikit dalam babak ni: ada bukaan langkah silat dan pakai gong sebagai ring bell.

Komen M. Zain ketika berlakon di bawah arahan P. Ramlee: “Teruk betul berlakon untuk babak boxing. Dia suruh saya tumbuk dia sampai 100 kali. Apabila saya kena tumbukan dia pula, tiga kali kena tumbuk dah bengkak muka saya!”

M. Zain dan P. Ramlee bergambar dengan pegawai dan kakitangan Outram Prison selepas selesai penggambaran filem Nasib Si Labu Labi (1963). Turut kelihatan penolong pengarah S. Sudarmadji di sebelah M. Zain.

Ini pula adalah skrip original filem Nasib Si Labu Labi. Setiap kali selesai shooting sesebuah babak, P. Ramlee akan sign dekat tepi. Kami berpeluang tengok skrip ni ketika ia dipamerkan di Pustaka Peringatan P. Ramlee awal tahun lepas.

P. Ramlee adalah individu yang bertanggungjawab dalam menaikkan nama M. Zain. Malangnya, M. Zain tidak lagi berpeluang berlakon bersama P. Ramlee selepas itu kerana P. Ramlee berhijrah ke Studio Merdeka di Kuala Lumpur pada April 1964.

M. Zain kemudiannya bergandingan dengan seorang lagi pelawak legend, Aziz Sattar dalam filem Pileh Menantu arahan Omar Rojik. Tapi dalam tahun 1964-1967 ni studio Jalan Ampas ni banyak sangat masalah dan selalu terjadi mogok artis. Kualiti filem pun kian merosot.

Dalam kalangan rakan-rakan artis, M. Zain disifatkan sebagai seorang yang jujur dan periang. Jarang orang tengok dia bad mood. Filem-filem lakonan M. Zain sepanjang kariernya:

Pada tahun 1966 M. Zain sering jatuh sakit dan pernah dirawat di Hospital Besar Singapura. M. Zain dibenarkan pulang tapi dinasikatkan untuk tidak membuat kerja-kerja berat. Makan minumnya ketika ini dijaga oleh Normadiah kerana ahli keluarga M. Zain berada di Pulau Pinang.

Filem Aksi Kuching pada tahun 1966 merupakan filem terakhir yang dilakonkan oleh M. Zain. Walaupun babaknya sedikit dan kelihatan tak berapa sihat, namun M. Zain tetap memberi 100% komitmen. Dapat dilihat kemesraannya dengan Normadiah yang turut berlakon dalam filem itu.

M. Zain meninggal dunia pada 31 Januari 1967 ketika baru berusia 46 tahun. Jenazahnya diuruskan di rumah Normadiah sebelum dikebumikan di Pusara Bidadari, Singapura. Al Fatihah buat rohnya.

“Pendek kata selagi belum tutup mata, kerja kerja kerja…”


Anak Yang Ditipu Oleh Ibu-Bapa, Akan Membesar Sebagai Penipu?

Kadangkala ibu bapa sering menggunakan kaedah menipu untuk mengawal tingkah laku anak-anak. Seramai 379 orang warga Singapura sama ada ibu bapa mereka pernah menipu ketika mereka kecil. Berapa kerap ibu bapa mereka menipu dan bagaimana mereka beradaptasi dengan cabaran ketika dewasa.

Soal selidik pertama yang perlu dijawab oleh subjek ialah mengingati semula sama ada ibu bapa mereka pernah menipu pada perkara yang berkaitan dengan makan, keluar/tinggal di rumah, sikap dan perbelanjaan.

Soal selidik kedua pula subjek ditanya berkenaan berapa kerap mereka menipu kepada ibu bapa setelah dewasa pada perkara berakaitan dengan pelbagai aktiviti dan Tindakan. Akhir sekali, mereka disoal selidik berkenaan dengan ketidak selarasan dan kecenderungan psikososial untuk berkelakuan pentingkan diri dan impulsif.

Orang dewasa yang melaporkan bahawa mereka pernah ditipu oleh ibu bapa ketika kecil, berkecenderungan untuk menipu ibu bapa apabila dewasa. Mereka turut melaporkan menghadapi kesukaran dalam menghadapi cabaran psikologi dan sosial.

Sebagai ibu bapa, kaedah menipu anak-anak kelihatan dapat menjimatkan masa untuk mengawal tingkah laku mereka, terutamanya apabila hakikat sebenar mengapa mereka harus berkelakuan sedemikian begitu rumit untuk dijelaskan.

Apabila ibu bapa memberitahu kepada anak-anak bahawa kejujuran adalah sikap terbaik, tetapi mengamalkan penipuan, sikap itu akan menghantar mesej yang bercanggah kepada anak-anak. Ketidak jujuran ibu bapa akan menghakis kepercayaan dan menimbulkan sikap penipuan dalam diri anak-anak.

Analisis juga mendapati bahawa kaedah menipu oleh ibu bapa membuatkan anak-anak berkecenderungan untuk bersifat agresif, melanggar peraturan dan melakukan gangguan apabila dewasa.

RUJUKAN:


Asal-Usul Nintendo Dari Yakuza

Lapan meja disusun disusun secara rawak dalam sebuah bilik yang tinggi siling-nya yang agak rendah dengan dipenuhi dengan asap rokok.

Di setiap meja, terdapat beberapa orang lelaki. Seorang tidak berbaju, badannya ditutup dengan tatu. Yang lain mempunyai parut di bawah kening dan pipinya.

Terdapat juga pelayan membawa makanan dan minuman ke meja. Dan di setiap meja, terdapat sebilangan besar kad. Beberapa pemain sedang menganalisa kad permainan, manakala yang lain sedang bersandar dan menghirup minuman.

Di beberapa bahagian meja pula ada beberapa lelaki yang memiliki pedang. Di atas meja, ada pistol. Yang lain pula ada beberapa timbunan wang. Mereka bermain Hanafuda, permainan kad Jepun yang popular.

Dan mungkin mengejutkan anda bahawa, selama beberapa dekad, ini adalah sebenarnya gambaran pelanggan pertama Nintendo. Sebenarnya, golongan penjenayah ini adalah merupakan pelanggan utama Nintendo.

Pada abad ke-15, permainan kad perjudian Sepanyol, ombre, telah tiba dari Eropah. Ia menjadi terkenal di Jepun dengan cepat pada waktu itu kerana ianya merupakan bentuk perjudian yang pertama kali dipopularkan.

Rentetan itu, terdapat banyak perusahaan mulai muncul di sekitar kasino (pelacuran, dadah). Kawasan yang mempunyai kasino ini menyaksikan terdapat peningkatan jenayah. Sehinggalah Kerajaan kemudiannya terpaksa membuat larangan perjudian.

Akibat pengharaman, maka geng Yakuza mula terbentuk dan mula menjalankan kawasan perjudian di lorong belakang. Nama Yakuza sendiri adalah satu nama singkatan yang terdiri daripada susun atur perkataan yang bermaksud “kad yang sangat buruk” (ya’8 ‘+ ku’9′ + za’3’).

Setelah pemerintah melarang pembuatan kad ombre, Yakuza datang dengan kad jenis baru untuk berjudi. Maka pemerintah akan mula melarang mereka. Ia diumpakan seperti menjadi permainan kejar mengejar antara kucing dan tikus, kerana Yakuza sentiasa berusaha membuat kad jensi baru untuk bermain. Dan untuk menjalankan kasino, Yakuza memerlukan satu set kad yang bagus untuk digunakan secara beramai-ramai.

Kemudian, akhirnya, hanafuda diciptakan. Pemerintah tidak melarangnya kerana tidak memiliki angka dan akan sukar untuk berjudi. Tetapi, akhirnya, Yakuza membuat permainan hanafuda yang dapat digunakan. Masalahnya ialah pengeluar tidak mahu menjual hanafuda kerana ia berkaitan dengan Yakuza.

Sehinggalah kemasukan Fusajirō Yamauchi. Dia telah mengasaskan Nintendo pada tahun 1889. Perniagaan ini bergelut selama bertahun-tahun, sehingga pernah menjadi bankrap. Kemudian apabila melihat peluang lain, dia mula membuat kad hanafuda.

Sebagai satu-satunya pengeluar permainan kad yang dicemari dengan imej yang tidak elok, Yakuza mula kerap masuk ke kedainya. Mereka bukan sahaja membuat Nintendo bertahan, tetapi mereka juga menjadikan perniagaan ini sangat menguntungkan.

Ini adalah kedai asal Nintendo.

Menyebabkan masalah di sekitar kedai bukanlah sesuatu yang baik untuk perniagaan Nintendo. Walaubagaimanapun kumpulan samseng ini sangat menyukai Fusajirō Yamauchi.

Yakuza mempunyai banyak wang. Ianya bagus untuk keuntungan Nintendo, mereka biasanya membuang seluruh pek Hanafuda setelah setiap pusingan permainan. Pada gilirannya, setiap kasino Yakuza mempunyai ratusan kad setiap minggu dan harus mengisi semula kad-kad tersebut dengan yang baru untuk digantikan.

Kad ini tidak murah. Ianya dibuat khas dari kulit kayu dan dicat dengan tangan, menjadikan margin yang lebih tinggi buat Nintendo. Yakuza memberikan Nintendo begitu banyak perniagaan sehingga Nintendo terpaksa meningkatkan kapasiti, membangun kemudahan pembuatan lain untuk menambahkan lebih banyak pelukis kad permainan.

Dengan puluhan tahun perniagaan yang mantap dari organisasi jenayah terbesar di Jepun, Nintendo dapat membuat rangkaian dan membangun modal untuk mengembangkan model perniagaan mereka ke hotel dan perkhidmatan teksi.

Kepelbagaian ini telah membolehkan Nintendo mengekalkan keuntungan selama beberapa tahun sehingga memasuki perniagaan alat permainan pada tahun 1966.

Apa yang menarik adalah Nintendo yang kebanyakan kita faham pada hari ini adalah syarikat permainan video yang paling mesra kanak-kanak di dunia. Sebilangan besar watak mereka berada di peringkat Disney.

Adakah ianya kelihatan begitu ironi, kerana dahulu ianya dimainkan oleh ahli kongsi gelap..

Tanpa Yakuza dan kasino haram mereka, tidak akan ada Nintendo.

Sebenarnya, nama Nintendo sendiri diterjemahkan menjadi “meninggalkan nasib ke syurga”, yang merupakan rujukan untuk berjudi.

RUJUKAN:

Sheff, David. (1994) How the Game Over: How Nintendo Conquered The World


Better Days: Mesej Kod Morse Yang Tersembunyi Di Dalam Sebuah Lagu

Jadi, di dalam penulisan kali ini, kita akan melihat latarbelakang sejarah bagaimana sekumpulan ‘mastermind’ menyusun strategi mereka dalam menyampaikan kod rahsia Morse mereka di dalam sebuah lagu. Lagu yang biasa pada para pendengar umum, tetapi disebaliknya, ia merupakan mesej kepada sebuah harapan kelangsungan hidup.

T3BUSAN SELAMA 12 TAHUN

Kisah bersejarah ini bermula tidak awal dan tidak akhir, tetapi ia dipastikan bermula daripada buah idea seorang kolonel yang berkemahiran tinggi dalam teknik komunikasi di dalam ketenteraan iaitu Kolonel Jose Espajo yang telah berkhidmat selama 22 tahun.

Sebelum beliau berundur diri daripada bidang ketenteraan, beliau telah menyusun sebuah strategi untuk menyelamatkan para t3busan yang ditahan oleh kumpulan pengg4nas Fuerzas Armadas Revolucionarias de Colombia (FRCA) atau Tentera Revolusi Columbia (TRC). TRC merupakan sebuah kumpulan yang disertai oleh masyarakat Columbia tempatan yang berfahaman komunis. Mengikut laporan rasmi dari International Crisis Group, keanggotaan TRC meningkat dari 8,000 orang anggota ke 10,000 orang anggota pada tahun 2010.

Sepanjang satu dekad lepas, kumpulan pengg4nas TRC telah menculik seramai 6,880 orang dari masyarakat Columbia sendiri dan dari Amerika Syarikat. Pencul!kan mereka tidak lain tidak bukan hanya menginginkan wang untuk membiayai operasi gerila mereka sahaja. Pihak pentadbiran Amerika Syarikat melabelkan kumpulan pengg4nas TRC sebagai kumpulan pengg4nas berprofil tinggi. Di dalam ribuan orang yang diculik, terdapat seramai 500 orang yang dikenalpasti datang daripada latarbelakang tentera, polis dan orang politik kenamaan di Columbia.

Diantara para t3busan yang diculik, ada yang ditahan dan dikurung selama 12-13 tahun lamanya. Tempoh waktu yang sangat lama dan menyeksakan. Kem tahanan TRC selalunya berlokasi di tengah-tengah hutan ataupun di sesebuah kampung pendalaman. Jadinya, kebanyakan operasi penyelamatan amat sulit dicapai oleh pasukan penyelamat, ditambah pula dengan pengawalan ketat selama 24 jam oleh kumpulan pengg4nas TRC yang menempatkan para tahanan.

Pelbagai operasi penyelamatan yang dikerahkan oleh pemerintah Columbia seperti Operasi Chameleon, sebuah operasi penyelamatan yang diselenggera selama 6 bulan lamanya yang disertai seramai 300 anggota tentera. Tetapi operasi untuk menyelamatkan ini gagal apabila kumpulan pengg4nas TRC yang mengawal kem tahanan, ternampak kelibat pasukan penyelamat lalu membunuh para tahanan. Walaupun ada yang diselamatkan di dalam operasi ini, tetapi terbunuhnya t3busan yang lain membuatkan pihak pemerintah Columbia mencari jalan yang lain untuk membebaskan para t3busan.

Dalam peristiwa ini, Kolonel Jose bertanggungjawab untuk menyemarakkan semangat para t3busan di luar sana yang pemerintah Columbia tidak akan berhenti mencari cara untuk menyelamatkan mereka.

DENDANGAN SEBUAH HARAPAN

Kolonel Jose Espajo memerlukan sebuah cara untuk menyampaikan mesej kepada para tahanan. Mesej awal penyelamatan untuk para tahanan sentiasa bersiap sedia dibawa keluar oleh pasukan penyelamat. Mesej yang menunjukkan mereka tidak diabaikan oleh pemerintah.

Kolonel Jose Espajo mula merekrut beberapa orang yang berkemahiran untuk menjalankan misi rahsia. Menyampaikan mesej untuk para t3busan.

Kolonel Jose Espajo mengundang salah seorang pencipta iklan paling kontroversial di Columbia iaitu Juan Carlos Ortiz. Juan merupakan salah satu individu yang diburu oleh kumpulan pengg4nas TRC di Columbia setelah beliau menghasilkan sebuah iklan anti-dadah khususnya kokain. Daripada hasil iklan yang pendek tersebut, TRC yang kebanyakan biaya operasi dan persenjataan mereka yang terhasil daripada hasil penjualan kokain, berasa sangat takut dengan ancaman yang mampu membuatkan jualan dan pesanan mereka berkurangan. Dengan penayangan iklan sebegitu, ia secara tidak langsung mampu menyebabkan kesan yang buruk ke atas penjualan kokain yang diseludup oleh TRC.

Selain Ortiz, Kolonel Jose juga meminta bantuan daripada beberapa orang yang profesional dalam bidang menciptakan iklan-iklan ternama di Columbia seperti Rodrigo Bolivar, Alfonso Diaz, Mario León dan Luis Castilla. Daripada hasil gabungan kesemua ini, mereka mula mencari jalan yang kreatif untuk menyampaikan mesej dan pesanan kepada para tahanan.

Hasil daripada pelbagai pendapat, mereka menyetujui untuk menyampaikan mesej rahsia kepada para tahanan melalui siaran radio. Kenapa mereka memilih radio? Kenapa mereka tidak memilih televisyen? Facebook? atau Youtube? Ini kerana, radio merupakan satu-satunya benda yang disediakan oleh kumpulan pengg4nas TRC kepada para tahanan. Jadinya, para tahanan hanya mempunyai akses radio untuk terus mengetahui keadaan dunia luar. Dan di Columbia, kerajaan menguasai kesemua stesen radio.

Tetapi bagaimana? Adakah mereka akan terus bercakap di radio: “Hello, kami datang akan menyelamatkan anda semua wahai para tahanan yang kesepian daripada cengkaman pengg4nas yang hodoh..”.

Tidak.

Mereka akan menyampaikan kod mesej rahsia Morse melalui siaran radio. Kod Morse ini hanya diketahui oleh para tentera Columbia yang ditahan sebagai t3busan, tetapi kod ini tidak mampu dibaca oleh TRC kerana kebanyakan dari mereka hanyalah dari kalangan masyarakat biasa yang tiada dasar ilmu pengetahuan mengenai Morse. Kebanyakan manusia yang mengetahui kod Morse mampu membaca 40 signal Morse dalam masa satu minit sahaja.

Tetapi bagaimana mereka ingin menyampaikan mesej kepada para t3busan? Kalau disampaikan mesej berbunyi ‘bip’ ‘bip’ dan ‘bip’, bukankah ia akan menimbulkan keraguan di kalangan para pengg4nas TRC? Jikalau mesej ini diketahui dan dapat dipecahkan oleh TRC, adakah kesemua t3busan akan selamat? Jawapannya, mereka semua akan menjadi jasad tanpa nyawa.

Jadinya, setelah Kolonel Jose dan para rekrutannya bertukar buah fikiran dan melalui perbincangan yang panjang, maka mereka sepakat ingin memasukkan mesej kod Morse di dalam sebuah lagu. Lagu yang baharu. Lagu yang sedap didengar dan didendangkan oleh para pendengarnya. Lagu yang diciptakan wajib memasuki carta ‘Lista 40″ — Colombia’s Billboard’, iaitu sebuah carta lagu yang memuatkan lagu-lagu popular dari seluruh dunia di stesen radio.

Kisahnya pembuatan lagunya sangat lama dan panjang, tetapi saya ringkaskan.

Setelah idea untuk memasukkan kod Morse di dalam lagu diterima oleh semua pihak, maka mereka pun bertungkus lumus mempersiapkan segalanya. Pada mulanya, mereka mencuba menyampaikan kod Morse melalui kesemua alat muzik daripada piano sehinggalah gitar. Kod Morse mempunyai 26 abjad dan 10 nombor sahaja. Untuk memasukkan kod Morse di dalam sebuah lagu tidak semudah yang disangkakan. Setelah mencuba berapa kod Morse yang sesuai diletakkan di dalam sebuah lagu, maka mereka memilih hanya 20 patah perkataan sahaja yang sesuai dimasukkan tanpa mencacatkan lagu ataupun mesej tersebut.

Maka, setelah kesemuanya sudah dikaji dan diteliti, mereka meminta bantuan daripada beberapa orang anggota askar yang mahir dalam kod Morse untuk menyusun 20 patah perkataan kod Morse. 20 kod tersebut adalah:

“19 Liberados. Siguen Ustedes. Animo”.

“19 Orang Telah Diselamatkan. Kamu Seterusnya. Jangan Hilang Harapan”.

Mesej kod ini bertujuan untuk membakar semangat para t3busan, khususnya kepada t3busan yang ditahan selama bertahun-tahun lamanya tanpa menerima sebarang bantuan penyelamatan.

Lirik lagu pun mula ditulis oleh seorang produser, Carlos Portela dan dibantu oleh seorang komposer, Amaury Hernandez. Kedua orang mereka ini direkrut oleh Kolonel Jose untuk menyiapkan sebuah lagu popular yang bakal diputar berulang kali di seluruh Columbia. Setelah selesai bahagian tersebut, maka Kolonel Jose merekrut seorang penyanyi tidak dikenali yang memakai nama samaran ‘Natalia Gutierrez Y Angelo’, yang mana nama sebenar penyanyi tersebut tidak didedahkan kepada umum atas tujuan keselamatan. Kesemua lagu ini disunting menggunakan perisian Propellerhead Reason, yang mana perisian ini menggabungkan lirik, latar belakang muzik dan kod Morse dalam sebuah lagu sehinggakan penyampaian kod Morse ini tidak akan mudah didengar kecuali bagi para pembaca kod Morse. Lagu ini direkod di sebuah studio kecil yang bernama The Bemba Radio.

Akhir sekali, tepat pada bulan September 2010, lagu ini dilancarkan dan diperdengarkan di stesen-stesen radio di seluruh Columbia. Lagu ini diberikan judul ‘Mejores Dias’ atau ‘Better Days’.

Setiap kod Morse ini diselitkan diantara lirik dan muzik sebanyak tiga kali iaitu:

Better Days.

In the middle of the night
Thinking about what I love the most
I feel the need to sing
What my heart has to give
I talk about those I love
About how much I miss them
I talk about pride and strength
Which beat inside my heart

[CHORUS]
A new dawn singing this message
From my heart
Although I’m tied up and alone
I feel as if I’m by your side
Listen to this message, brother

[MORSE MESSAGE]
19 people rescued. You’re next. Don’t lose hope

[VERSE 2]
I want to keep on fighting
For my friends, my family, my children
We will soon see each other again
I’m sure better days are coming

[CHORUS x 2]

Kalau anda melihat muzik video dibawah, anda boleh mendengar kod Morse ini pada minit, 1:30, 2:30 dan 3:30. Bip Bip Bip. Jikalau anda mendengar lagu ini pertama kali dan memahami liriknya, pasti anda akan berasa ia sebuah lagu yang membawa tema kebebasan tanpa ada apa-apa rahsia disebaliknya. Mesej yang disampaikan di dalam lagu ini pun amat tepat dengan penyampaian mesej kod Morsenya. Anda boleh melihat pada rangkap “Listen to this message, brothers..”, maka setelah itu kod Morse dimainkan. Lagu ini diputarkan di 130 stesen radio di seluruh negara dan hasilnya, ia didengari oleh 3 juta pendengar.

Sejak lagu ini mula diputarkan kepada umum, lagu ini tidaklah sepopular bagi para pendengar di beberapa kota utama di Columbia, tetapi ia mendapat perhatian meluas di kawasan-kawasan yang dikuasai dan dihuni oleh kumpulan pengg4nas TRC. Hutan-hutan yang menempatkan para t3busan mula bergema mendendangkan lagu ini. Mesej dari Kolonel Jose akhirnya sampai dan didengari oleh para t3busan.

Para t3busan yang mengetahui kod rahsia yang disampaikan daripada lagu ini memberikan mereka semangat untuk hidup semula. Langit yang pada mulanya gelap kesepian tanpa nyawa, bertukar menjadi sinaran cahaya yang membentangi dunia. Jasad yang sudah lemah menjadi kuat seperti sediakala. Harapan yang hilang, perlahan mengakar kembali di dalam jiwa.

Animo. Jangan putus asa.

Perundingan demi perundingan diantara pemerintah Columbia dan kumpulan pengg4nas TRC membuahkan hasil sedikit demi sedikit. Pada penghujung bulan Disember 2010, TRC mengumumkan untuk membebaskan lima orang t3busan yang diantaranya adalah polis, ahli politik dan anggota askar atas dasar sifat kemanusiaan. Dua bulan kemudian, dua orang kenamaan dibebaskan juga oleh TRC. Setelah itu, beberapa anggota polis dan beberapa orang t3busan yang ditahan selama 14 tahun juga dibebaskan oleh TRC.

Pada tahun 2011, pihak tentera Columbia mengizinkan untuk menguar-uarkan kisah disebalik lagu Better Days kepada umum dan lagu ini dibenarkan untuk masuk bertanding di dalam anugerah ‘Cannes Lion International Festival of Creativity’. Dan hasilnya, lagu ini memenangi anugerah di festival tersebut.

Begitulah serba sedikit perjalanan kisah pendek bagaimana sebuah lagu yang pada mulanya hanya diciptakan sebagai topeng menutupi wajah akhirnya menjadi segunung mahakarya yang lebih penting daripada segala-galanya. Mahakarya yang mampu mengembalikan semula semangat manusia yang sirna.

RUJUKAN:


Sudirman Haji Arshad – Penghibur Serba Boleh Tiada Ganti

Hanya ku sampaikan doa dan kiriman tulus ikhlasDari jauh kupohonkan ampun maafJangan sedih pagi ini tak dapat kita bersamaMeraikan aidil fitri yang mulia

Bagi
yang mendengar korus lagu Dari Jauh Ku Pohon Maaf, semua maklum ini merupakan
antara lagu klasik lagi malar hijau daripada Allahyarham Datuk Sudirman Haji
Arshad menjelang sambutan Aidilfitri. Selain lagu ini, lagu-lagu lain yang
dianggap sinonim dengan beliau seperti Balik Kampung, Apa Khabar Orang Kampung,
Chow Kit Road, Warisan dan Salam Terakhir. Ini menjadikan Sudirman sebagai
antara penyanyi dan penghibur serba boleh yang memberi kesan yang bukan sedikit
terhadap negara sehingga ke hari ini.

Latar belakang

Anak jati Temerloh, Pahang ini dilahirkan pada 25 Mei 1954 dan merupakan anak bongsu daripada tujuh cahaya mata pasangan Haji Arshad Haji Hassan dan Hajah Romlah Dahalan. Beliau diberi nama Sudirman sempena pejuang kebangsaan Indonesia, Jeneral Raden Soedirman dengan harapan beliau menjadi seorang pahlawan yang hebat.

Sejak dari kecil lagi, Sudirman sudah menunjukkan minat terhadap dunia nyanyian dengan menyanyi sebagai hiburan keluarga dan jiran tetangga. Menurut kakak beliau Datin Rudiah Haji Arshad, mereka kadangkala sengaja menyanyi sumbang untuk mengusik Sudirman. Tetapi tidak seperti penyanyi lain yang menyanyi dari sudut vokal, keunikan suara dan bakatnya sebagai penyanyi  menurut Datin Rudiah terserlah kerana beliau menyanyi ikhlas dari hati.

Sekolah dan institusi yang mendapat penghormatan sebagai alma mater beliau ialah Sekolah Rendah Abu Bakar, Mentakab (1963-1968), Sekolah Kebangsaan Jalan Bahagia, Temerloh (1969-1971), Sekolah Menengah Sultan Abu Bakar, Kuantan (1972-1975) dan Universiti Malaya (1976-1980).

Menariknya pada tahun 1976 ini juga, Sudirman turut memulakan langkah dalam bidang seni dengan menyertai pertandingan Bintang RTM (prestij pertandingan sama seperti Akademi Fantasia dan Mentor hari ini) sambil memenuhi tuntutan pembelajaran di universiti itu.

Pada peringkat awal pertandingan, beliau sudah menangkap hati penonton kerana bersikap jujur, lucu dan kualiti suaranya yang unik. Menjelang Ogos 1976, Sudirman bergelar juara menerusi dua lagu iaitu Seruling Bamboo dan Big Spender in the Cabaret. Dan itu merupakan batu loncatan untuk Sudirman menempa nama dalam arena seni tanah air.

Pada
tahun 1980, beliau berjaya menamatkan pengajian dalam bidang undang-undang
dengan Kepujian Kelas Ketiga bersama bekas Peguam Negara, Tan Sri Gani Patail.
Selepas itu, Sudirman menjalani latihan guaman selama dua tahun sebelum layak
bergelar peguam pada tahun 1984. Tetapi minatnya terhadap dunia seni lebih
tinggi berbanding dunia perundangan dan itu menjadi fokusnya untuk tahun-tahun
berikutnya.

Bintang yang bergemerlapan

Sejak
itu, beliau tidak menoleh ke belakang dan mula melakar pelbagai kejayaan sama
ada di dalam mahupun luar negara. Pada tahun 1985, Sudirman menyertai
Pertandingan Lagu ABU Sedunia di Singapura dengan membawa lagu Pesta Dunia
hasil ciptaan Manan Ngah dan lirik oleh Habsah Hassan. Walaupun beliau hanya
mendapat tempat kelima daripada 14 orang peserta, lagu tersebut berjaya
mendapat anugerah Lirik Terbaik dan Penyanyi Terbaik semasa Festival Lagu Asia
Tenggara. Dan ia juga membantu mengharumkan lagi namanya di hati peminat.

1986 boleh dianggap sebagai tahun bersejarah buatnya. Ini kerana tahun ini menyaksikan Sudirman menganjurkan konsert terbuka percuma berskala besar di Jalan Chow Kit, Kuala Lumpur yang dihadiri 100,000 penonton dan dimasukkan dalam Malaysia Book of Records. Konsert ini diadakan bagi memberi peluang kepada peminat-peminat dari golongan marhaen untuk menonton persembahannya tanpa perlu risau tentang bayaran tiket.

Tetapi tidak ramai tahu berikutan bilangan penonton yang terlalu ramai juga membuatkan pihak berkuasa tidak senang duduk. Sehinggakan semasa konsert berlangsung, Ketua Polis Kuala Lumpur ketika itu Tan Sri Zaman Khan berdoa tiada peristiwa buruk berlaku di konsert Sudirman itu. Untuk konsert ini, lagu-lagu popular beliau dimainkan seperti Merisik Khabar, Chow Kit Road dan Balik Kampung. Tahun itu turut menyaksikan Sudirman dilantik sebagai Duta Nyanyian Pelancongan Malaysia dengan lagu Cintai Malaysia, Kenali Malaysia menjadi lagu tema Tahun Melawat Malaysia 1986.

Tetapi 1989 dianggap kemuncak kepada pencapaiannya sebagai penyanyi dan penghibur. Pada Mac 1989, Sudirman berjaya merangkul anugerah Penghibur Terbaik dalam Anugerah Muzik Asia 1989 di Royal Albert Hall, London mengatasi lapan lagi pencabar termasuk penghibur malar hijau Anita Sarawak dari Singapura dan pengasas pop Kantonis, mendiang Leslie Cheung.

Bagi bekas pengurus Sudirman, Daniel Dharanee Kannan, sejak dari awal lagi, para juri pertandingan sudah merasakan bahawa hanya beliau saja yang layak memenangi anugerah Penghibur Terbaik. Malah semasa konsert, Daniel mendedahkan Sudirman juga berkesempatan berjumpa dengan penerbit muzik dan juri pertandingan terkenal Simon Cowell. Cowell merupakan rakan kepada salah seorang juri iaitu penyanyi Sinitta Renau Malone memuji beliau kerana mempunyai pakej lengkap sebagai penghibur.

Tidak ramai tahu lagu One Thousand Million Smiles itu yang dinyanyikan beliau semasa di Royal Albert Hall pada tahun 1989 telah dijadikan sebagai single dan dibikin di Studio Abbey Road, studio rakaman sama digunakan oleh kumpulan pop legenda The Beatles. Lagu itu kemudiannya dijadikan sebagai lagu tema sempena Hari Pertubuhan Bangsa-Bangsa Bersatu.

Info menarik kerjaya Sudirman

1.
Berkemampuan menyanyi dalam pelbagai bahasa seperti Bahasa Inggeris, Bahasa
Tamil, Bahasa Jepun, Bahasa Korea dan Bahasa Tagalog dengan lancar tanpa
sebarang masalah.

2.
Sentiasa berusaha semua program yang dianjurkan mendapat tajaan bagi memastikan
peminat-peminat dapat hadir menonton persembahannya tanpa dikenakan sebarang
bayaran. Sudirman juga tidak pernah menolak permintaan peminat sama ada untuk
bergambar atau mendapatkan tandatangan autograf.

3.
Sentiasa berjuang memperjuangkan hak artis termasuk isu hak cipta melalui
Persatuan Penyanyi, Pemuzik dan Penulis Lagu Tanah Air (PAPITA) di mana
Sudirman pernah berkhidmat sebagai Timbalan Presiden PAPITA selama sepenggal.

4.
Tidak ramai tahu beliau juga merupakan seorang penulis dan ilustrator bagi
beberapa majalah Kumpulan Karangkraf dan pernah menjadi kolumnis jemputan untuk
akhbar Mingguan Malaysia. Menerusi Mingguan Malaysia, Sudirman menggunakan
kolum khas yang diperuntukkan kepadanya untuk menulis pelbagai isu termasuk isu
serius. Malah, beliau juga berkesempatan menemubual beberapa figura penting
walaupun kadangkala ia menimbulkan rasa canggung teramat kerana ditemubual
penyanyi nombor satu negara ketika itu. Antara figura yang pernah ditemubual
Sudirman ialah bekas Timbalan Perdana Menteri, Allahyarham Tun Ghafar Baba.

5.
Pernah menghasilkan beberapa buah buku iaitu Sejarah Awal Sudirman, Dari
Dalam… Sudirman dan Taming Si Budak Pintar. Sejarah Awal Sudirman terbitan
Kumpulan Karangkraf merupakan sebuah buku kartun berkenaan sejarah awal
Sudirman dari tahun 1954 hingga 1972 hasil tulisan dan ilustrasi beliau
sendiri. Sementara Dari Dalam… Sudirman pula merupakan koleksi artikel beliau
dari kolum Cetusan Rasa akhbar Bacaria dari 1983 hingga 1984. Buku ini
diterbitkan pada tahun 1986 bagi membolehkan semua luahan dan pandangannya
dapat dikongsi dengan peminat di luar sana. Sementara Taming Si Budak Pintar
pula merupakan koleksi cerita kanak-kanak bagi melahirkan kanak-kanak pintar.
Buku yang diterbitkan pada tahun 1995 itu memenangi tempat pertama Mobil-Malaysian
Association of Book Publishers Awards.

6.
Aktif sebagai usahawan menerusi pelbagai produk dan projek seperti minuman tin
berkarbonat Sudi, Sudi Shoppe (sebuah kedai cenderamata yang menjual barangan
artis popular termasuk dirinya seperti cermin mata hitam fleksibel), Sudi Rasa
(produk makanan tin), Restoran Selera Sudi, Sudirman Production dan Sudir
Records. Selepas beliau jatuh sakit pada pertengahan tahun 1991, semua projek
yang diusahakan termasuk Sudirman Production ditutup pada September 1991.

7.
Pernah tampil sebagai seorang pelakon untuk filem Kami pada tahun 1982 hasil
arahan dan tulisan Patrick Yeoh. Walaupun filem tersebut tidak mendapat
sambutan dari penilai-penilai filem Melayu ketika itu, itu tidak menghalang Zul
Zamanhuri yang memegang peranan sebagai Din memenangi anugerah Pelakon
Kanak-Kanak Terbaik di Festival Filem Malaysia. Filem ini juga turut
menampilkan lagu berhantu Pelangi Petang yang menjadi siulan sehingga hari ini.

Sisi peribadi Sudirman

Dalam kesibukannya menghiburkan dan menggembirakan orang lain, tidak ramai tahu derita yang dihadapinya. Tetapi Sudirman tidak pernah menceritakannya kepada sesiapa kecuali adik-beradiknya sendiri. Contohnya bila beliau menderita penyakit radang paru-paru pada pertengahan 1991, yang tahu hanya keluarga rapat sahaja.

Ini didedahkan oleh seorang lagi kakaknya, Rodziah bila ditanya mengapa beliau merahsiakan penyakitnya itu, “Dia mahu peminat-peminatnya melihat dia sihat, ceria, penghibur yang hebat, sebagai hero di pentas. Sememangnya dia tidak mahu meninggalkan kenangan yang teramat sedih di hati peminat setelah melihat dia terlantar sakit dan meninggal dunia.”

Sudirman juga pernah berkahwin pada tahun 1981 dengan kekasih hati sejak dari kecil iaitu Kamariah ‘Kay’ Jamaluddin. Tetapi sayang, perkahwinan tersebut hanya bertahan selama tiga tahun sebelum pasangan itu bercerai pada tahun 1984.

Semasa menulis untuk kolum Masih Kuingat Lagi untuk majalah Utusan Filem dan Fesyen, beliau mendedahkan dua perkara yang meremukkan hatinya iaitu kehilangan ibu tercinta semasa masih kecil dan kegagalan perkahwinannya dengan Kay. Manifestasi kesedihan Sudirman dapat dilihat menerusi lagu Terasing dan Merisik Khabar serta lagu ciptaannya untuk penyanyi Ibnor Riza bertajuk Setiamu Tiada Lagi. Sejak itu dan sehingga akhir hayatnya, fokusnya ditumpukan kepada bidang seni sahaja.

Di sebalik pelbagai pencapaian hebat yang meletakkannya sebagai penghibur nombor satu negara, itu masih tidak mengubah dirinya sebagai seorang yang berhemah dan baik hati. Pada bulan Ramadan, Sudirman tidak akan menerima mana-mana undangan persembahan bukan saja untuk menumpukan perhatian kepada ibadat tetapi juga untuk membalas kiriman kad raya seperti didedahkan oleh Daniel.

Menurut beliau, antara 10,000 hingga 15,000 kad raya ditempah bagi membolehkan ia dapat dibalas dan dikirim kembali kepada peminat. Pada bulan itu juga, Sudirman tidak mahu diganggu selepas waktu berbuka puasa hingga waktu tengah malam kerana inilah masa baginya bersendirian dengan Penciptanya. Selalunya beliau akan ke masjid dan akan diambil sekitar jam 12.00 tengah malam hingga 1.00 pagi.

Manusia
hanya merancang tetapi Allah lebih mengetahui segalanya. Selepas bergelut
dengan radang paru-paru selama tujuh bulan, Sudirman akhirnya kembali ke
rahmatullah pada usia 37 tahun di rumah kakaknya, Datin Rudiah di Bangsar,
Kuala Lumpur pada 22 Februari 1992. Ramai peminat termasuk figura terhormat
seperti Perdana Menteri ketika itu Tun Dr Mahathir Mohamad menziarahi jenazah
Allahyarham. Bagi Tun Dr Mahathir, pemergian beliau dianggap satu kehilangan
besar kepada industri seni tanah air. Jenazahnya dibawa pulang ke Temerloh dan
dikebumikan di Tanah Perkuburan Islam Kampung Chengal, Temerloh hari yang sama.

Legasi

Selepas
kematiannya, penghormatan mula mencurah-curah ke atas Allahyarham seperti
Anugerah Khas Anugerah Industri Muzik (AIM) dan sebuah jalan di Temerloh
dinamakan semula sempena nama beliau. Pada tahun 2009, Sultan Pahang ketika
itu, Almarhum Sultan Haji Ahmad Shah berkenan menganugerahkan pingat
pasca-kematian Darjah Indera Mahkota Pahang yang membawa gelaran Datuk. Pada
tahun 2016 pula, sebuah tabung dibentuk iaitu Tabung Biasiswa Sudirman oleh
Kuala Lumpur Performing Arts Centre seiring dengan konsert penghormatan One
Thousand Million Smiles. Tabung ini ditubuhkan bagi membantu mana-mana penggiat
seni yang mahu melanjutkan pelajaran ke peringkat lebih tinggi.

RUJUKAN:

1.
Ariffin, Afiq. (2019). Sudirman penyanyi yang amat menghargai peminatnya –
Bekas pengurus. Astro Awani. http://www.astroawani.com/berita-hiburan/sudirman-penyanyi-yang-amat-menghargai-peminatnya-bekas-pengurus-208543

2.
Chua, Dennis. (2017). Sudirman lives on in our hearts. New Straits Times. https://www.nst.com.my/news/2017/02/215084/sudirman-lives-our-hearts

3.
Idris, Hasif. (2019). Sudirman: penghibur milik masyarakat. Utusan Malaysia. http://www.utusan.com.my/80-tahun-utusan/utusan-rakam-sejarah/sudirman-penghibur-milik-masyarakat-1.871191

4.
Rama Lohan, N. (2017). Remembering Sudirman 25 years after his death. https://www.star2.com/people/2017/02/22/resend-remembering-sudirman-25-years-after-his-death/


Hachiko – Anjing Paling Setia Pernah Wujud Dalam Sejarah

Legenda tentang seekor anjing comel yang dikenali sebagai Hachiko ini amat terkenal bukan saja di Jepun, tetapi di seluruh dunia.

Kesetiaan anjing baka Akita yang tidak pernah goyah terhadap pemiliknya membuatkan ia mendapat gelaran “Chuken Hachiko,” yang bererti “anjing setia Hachiko.”

HACHIKO ANJING JENIS APA?

Semua orang kenal dengan Hachiko, tetapi anjing jenis apakah dia ni? Hachiko adalah dari baka Akita Inu, sejenis baka anjing Jepun yang telah menjadi sangat popular dan dikenali di seluruh dunia sejak beberapa tahun kebelakangan ini.

KESETIAAN YANG MENGAGUMKAN

Kisahnya bermula pada tahun 1924, ketika Hidesaburo Ueno, seorang profesor di jabatan pertanian dari University of Tokyo, mengambil seekor anjing yang dinamakan Hachiko untuk dibela. Anjing itu adalah baka Akita, sejenis baka yang berasal dari kawasan pergunungan di utara Jepun.

Tidak lama kemudian, mereka memulakan rutin harian mereka yang hampir semua orang sudah mengetahuinya hari ini, bermula dengan anjing itu menyambut kepulangan Profesor Ueno pada setiap hari di stesen Shibuya, tidak jauh dari kampus universiti.

Malangnya, Profesor Ueno meninggal dunia pada Mei 1925, kerana pendarahan otak semasa memberi ceramah. Hachiko yang tidak mengetahui langsung apa yang berlaku, meneruskan rutin hariannya iaitu setiap hari pergi ke stesen Shibuya untuk menunggu pemiliknya, ia berterusan selama sembilan tahun sembilan bulan dan lima belas hari berikutnya.

BAGAIMANA IA DISEDARI

Sebahagian besar penumpang di stesen itu pada awalnya berfikir bahawa Hachiko hanyalah sekadar berkeliaran, tetapi apabila mereka menyedari bahawa dia masih sedang menunggu tuannya yang telah lama meninggal dunia, orang ramai dan para penjaja mula memberinya sedikit makanan dan air.

Sudah tentu ada yang mengatakan bahawa dia hanya datang untuk diberi makan oleh orang lain. Tetapi salah seorang pelajar profesor itu telah mendokumentasikan dengan penjelasan bahawa anjing itu akan tiba tepat ketika kereta api akan sampai di stesen pada waktu petang, iaitu pada waktu dan tempat yang sama pemiliknya pulang.

PENINGGALAN HACHIKO

Bekas pelajar itu kemudian menerbitkan artikel di salah satu akhabar terbesar di Tokyo, beliau memulakan kisah legenda Hachiko. Sejak itu, kisah ini telah menjadi popular turun temurun, malahan diabadikan dalam buku, komik, dan juga turut diadaptasi dalam filem Hollywood.

Namun, penghormatan yang paling abadi untuk kesetiaan Hachiko adalah patung gangsa yang didirikan pada tahun 1934 di luar Stesen Shibuya.

Patung Hachiko kini menjadi tempat pertemuan warga Tokyo yang paling terkenal, dan menjadi mercu tanda Shibuya yang popular.

Pada Februari 2015, jabatan pertanian Universiti Tokyo pula mendirikan patung gangsa di kampus mereka – kali ini dengan tujuan simbolik demi menyatukan kembali Hachiko dengan Profesor Ueno.

Setelah kematiannya, Hachiko diawet dan dipamerkan di Muzium Alam dan Sains Nasional di Ueno, tidak lama kemudian Hachiko akhirnya disemadikan di Tanah Perkuburan Aoyama, sebuah lokasi yang tenang dan damai.

Dia berkongsi tempat bersemadinya bersama dengan tidak lain dan tidak bukan, sahabat manusia kesayangannya semasa hidup, Profesor Ueno.

Pada 2009, sebuah filem yang diadaptasi dari kisah Hachiko ditayangkan. Hachi: A Dog’s Tale adalah filem drama yang merupakan versi remake dari filem Jepun tahun 1987 berjudul Hachikō Monogatari.

Ia memaparkan kisah benar seekor anjing Akita bernama Hachikō. Filem versi remake ini dibintangi oleh Richard Gere, Joan Allen dan Sarah Roemer.


Kenapa Harga Minyak Jatuh Ke Paras Negatif?

Rileks, harga minyak mentah sedunia memang jatuh teruk, tapi yang jatuh 306% jadi $-37.63 setong tu cuma harga bagi “West Texas Intermediate” (WTI) keluaran US.

Untuk minyak Brent (keluaran Shell UK), harga masih positif, dalam $25. Harga minyak “Tapis” keluaran Malaysia pun masih $28, jatuh 1.7% je.

Minyak mentah ni macam kurma juga. Lain tempat lain keluaran, walaupun semua dikenali sebagai kurma. Ajwa tu keluaran Madinah, Deglet Noor Algeria, Medjool dari Morocco. Kualiti pun lain-lain.

Minyak mentah selain WTI & Brent, ada juga ESPO (Rusia), Maya (Mexico), Minas (Indonesia) dan macam-macam. Keluaran Malaysia selain “Tapis” ada juga “Bintulu Condensate”, “Miri” & lain-lain. Kualiti berbeza-beza ikut kandungan sulfur (“sweet” vs “sour”) & graviti (“heavy” vs “light”).

Minyak WTI ni “sweet” dan “light”, ramai suka beli, sebab tu harganya dijadikan “benchmark” dan dilaporkan dalam berita setiap hari bersama-sama Brent. Tapi harga WTI tak mewakili semua minyak yang ada di pasaran.

Yang lebih penting, kita kena faham minyak mentah ni didagang pakai “futures” atau kontrak ke hadapan. Katakan kau nak stok minyak pada Mei 2020, kau kena order semasa April. Tempat jual beli kontrak ni macam New York Mercantile Exchange (untuk WTI).

Minyak mentah ni pembeli dia adalah syarikat-syarikat pemprosesan minyak. Diorang tak beli on the spot tapi beli in advance pakai “futures” supaya boleh manage risiko perubahan harga.

Yang jadi negatif ni adalah kontrak untuk penghantaran Mei. WTI ni bersifat “physical delivery”, kau order untuk Mei, minyak tu secara fizikal sampai kat kau selaku pemegang kontrak Mei.

Gila apa, time-time ni siapa nak pakai minyak. Stok minyak masih berlambak sebab hampir satu dunia masih dalam lockdown. Kereta tak leh jalan, kapal terbang tak leh terbang, nak buat masak pun tak boleh walaupun “sweet” konon.

Jadi, disebabkan kontrak untuk Mei 2020 akan expire pada esok waktu tempatan US (21 April 2020), orang just lepaskan kontrak tu tak kisah apa harga. Better rugi duit kontrak dari minyak tu hantar kat kilang kau. Sebab tu harga jatuh ke negatif.

Kalau Brent tak jadi macam tu sebab dia boleh “roll over”, tak nak kontrak Mei boleh jual ganti dengan kontrak Jun. Sebab tu tak ada masalah yang sama.

Harga WTI untuk Jun masih OK, masih di paras $20, & akan naik sebab minggu lepas negara OPEC (yang diketuai Saudi) & bukan OPEC (seperti Rusia & US) dah capai persetujuan potong bekalan sebanyak 9.7 juta tong sehari (10% daripada jumlah keluaran dunia) bagi bulan Mei dan Jun.

Harga minyak ditentukan oleh supply dan demand, kalau harga jatuh sebab demand jatuh, maka negara-negara pengeluar minyak volunteer untuk cut supply supaya naikkan harga balik. Macam yang aku ulas dulu: https://www.thepatriots.asia/kenapa-harga-minyak-turun/

Tapi apa pun, berita minyak negatif ni adalah good reminder bahawa “the era of oil is coming to an end”. Untuk tahun2 akan datang, “cheap oil” akan jadi “new normal”. Akan ada banyak syarikat-syarikat minyak kecil yang lingkup setahun dua ni dan dibeli oleh syarikat-syarikat besar.

Dulu harga minyak mahal sebab minyak dulu scarce resources. US sampai nak berperang dengan Iraq untuk dapatkan stok minyak. Now korang bagi minyak free kat US pun belum tentu diorang nak. Lambakan minyak tu yang jadi harga negatif tu.

Sebab tu Saudi semua kena longgarkan cara hidup konservatif diorang, buat Vision 2030 untuk tarik pelaburan asing. Brunei pun mula kena berfikir pasal “diversification” (pempelbagaian) ekonomi.


Wajah-Wajah Maharaja Rom Dibentuk Oleh Komputer Berdasarkan Patung Mereka

Selalunya untuk melihat rupa asal maharaja-maharaja Rom, kita melihat sama ada keterangan penulis-penulis Rom atau ukiran patung yang dihasilkan untuk mereka. Begitupun, kebanyakan ukiran patung dilihat tidak lengkap kerana sudah dimamah usia. Tetapi terima kasih kepada seorang pereka Kanada bernama Daniel Voshart, imej 54 kaisar Rom dapat direalisasikan menerusi kecerdasan buatan (AI).

Menerusi rangkaian neural yang dipanggil Artbreeder, algoritma komputer menganalisis 800 ukiran patung sebelum membentuk model rupa maharaja-maharaja ini. Algoritma turut mengambil kira bentuk muka, ciri-ciri pada wajah, warna kulit dan rambut bagi menghasilkan model rupa yang realistik.

Selepas Artbreeder selesai menghasilkan model rupa maharaja yang dimahukan Voshart, imej tersebut akan ditambahbaik menerusi Photoshop. Di sini, lebih banyak perincian ditambah yang diambil daripada duit syiling, hasil seni dan catatan bertulis tentang maharaja-maharaja Rom. Hasilnya, imej sebenar maharaja-maharaja seperti Nero, Claudius dan Caligula tidak lagi menjadi teka-teki.

Bila ditanya bagaimana dia memilih ukiran patung mana yang sesuai untuk projeknya itu, Voshart dalam satu temubual bersama LiveScience memberitahu dia memilih ukiran patung yang masih elok sebagai model. Dari segi pemilihan warna kulit pula, dia memberi imej berwarna seseorang maharaja sebagai rujukan atau membiarkan AI meneka warna kulit agar ia kelihatan realistik.

Begitupun, merealisasikan projek ini bukan sesuatu yang mudah dengan kerja mengesan semua hasil seni dan teks bertulis berkenaan mereka mengambil masa dua bulan. Sementara kerja menghasilkan imej kaisar pula mengambil masa purata 15 hingga 16 jam sehari. Untuk imej Caligula misalnya, Voshart menggunakan kertas kerja Personal Appearance in the Biography of the Roman Emperors yang diterbitkan pada 1928 sebagai rujukan.

Pada awalnya, Projek Maharaja Rom yang diusahakan Voshart bersifat suka-suka dan sebagai cara mengalih perhatian daripada situasi pandemik Covid-19. Malah, dia turut mengakui pengetahuannya berkenaan maharaja-maharaja ini sebagai kosong semasa memulakan projek. Tetapi rasa ingin tahunya mendorong Voshart menghasilkan 54 imej maharaja Rom dari 54 SM hingga 285 Masihi.

Dia turut menyifatkan kekurangan pengetahuannya berkenaan Tamadun Rom membolehkan semua imej dihasilkan tanpa sebarang unsur prejudis dan bias. Voshart menambah, unsur bias dan prejudis terhadap sesetengah kaisar seperti Caligula dan Nero boleh merosakkan imej yang cuba dihasilkan.

Kesemua 54 imej maharaja Rom yang dihasilkannya boleh dilihat menerusi laman sesawang ini: https://voshart.medium.com/photoreal-roman-emperor-project-236be7f06c8f

RUJUKAN:

Weisberger, M. (2020). AI ‘resurrects’ 54 Roman emperors, in stunningly lifelike images. LiveScience.


Al-Qarawiyyin – Universiti Paling Tua Di Dunia Dibina Wanita Muslim

Sebut saja universiti tertua di dunia, orang Barat menyangka gelaran tersebut dipegang oleh Universiti Oxford (Britain) atau Universiti Bologna (Itali). Hakikatnya, gelaran itu dipegang oleh Universiti al-Qarawiyyin di Fez, Maghribi dan mendapat pengiktirafan oleh UNESCO dan Guinness World Records. Lebih menarik, ia merupakan institusi pertama di dunia yang diasaskan oleh seorang Muslimah.

Mengikut kisah yang diceritakan penduduk tempatan, keluarga al-Fihri – Mohamed, si pedagang dan puteri-puterinya Maryam dan Fatima berhijrah dari tanah asal mereka di Kairouan, Tunisia ke Fez, Maghribi. Selepas membina kehidupan baru di Fez, Mohamed dikenali sebagai seorang pedagang yang berjaya.

Pada ketika itu, Fez baru saja diasaskan dan ramai penduduknya merupakan orang luar sama ada dari tanah besar Iberia (Andalusia), Afrika Utara atau Timur Tengah. Memandangkan kota berkenaan tidak mempunyai masjid dan sekolah rasmi untuk pendidikan, Maryam dan Fatima al-Fihri mendermakan wang yang diwarisi mereka untuk membina Masjid al-Andalus dan al-Qarawiyyin.

Semasa ditubuhkan pada 859 Masihi, ia pada awalnya berperanan sebagai madrasah. Tetapi perlahan-lahan, ia bertukar menjadi pusat pengajian semua disiplin ilmu seperti al-Quran, fiqh, perubatan, matematik, astronomi, sejarah, geografi dan muzik. Kepelbagaian topik dan kualiti pengajaran menarik minat ramai cendekiawan dan para pelajar dari segenap pelosok rantau ketika itu.

Disebabkan popularitinya sebagai pusat pengajian ilmu, para pelajar juga harus melepasi tapisan yang ketat. Antara syarat yang dikenakan ialah mampu menghafaz al-Quran, penguasaan Bahasa Arab yang baik dan mempunyai pengetahuan yang baik dalam bidang sains.

Seperti mana tradisi para pemerintah Islam ketika itu, al-Qarawiyyin turut mendapat sokongan pemerintah dalam bentuk subsidi dan hadiah terutama dalam bentuk manuskrip. Ini menyebabkan institusi itu mempunyai beberapa buah perpustakaan di bangunan utama dan tambahan dengan setiap perpustakaan menempatkan karya-karya berpengaruh sepanjang zaman.

Terdapat 4,000 buah manuskrip yang disimpan di Perpustakaan al-Qarawiyyin. Antara manuskrip yang disimpan ialah dua buah mahakarya Ibnu Khaldun iaitu al-Muqaddimah dan al-Ibar serta kitab karangan Imam Malik bin Anas rahimahullah, al-Muwatta.

Seperti universiti moden hari ini, al-Qarawiyyin turut mengadakan sesi perdebatan dan simposium bagi mempromosikan pertukaran idea dan pembangunan pelbagai disiplin ilmu. Idea dan visi Fatima ini mempengaruhi negara-negara Eropah untuk membangunkan institusi sama di tanah air mereka. Ini diterjemah menerusi pembentukan Universiti Bologna pada 1088 dan Universiti Oxford pada 1096.

Antara cendekiawan yang pernah menghadiri universiti berkenaan ialah Abu Abdullah Al-Sati, Abu Al-Abbas al-Zwawi, Ibn Rashid Al-Sabti, Ibn Al-Haj Al-Fasi dan Abu Madhab Al-Fasi. Sementara al-Idrisi, Ibnu Maymun/Maimonids, Ibnu Khaldun dan Ibnu al-Arabi pernah menjadi tenaga pengajar di al-Qarawiyyin.

Menariknya, salah seorang alumni al-Qarawiyyin ialah seorang Paus bernama Sylvester II. Sylvester II atau nama sebenarnya Gerbert of Aurillac bertanggungjawab memperkenalkan angka sifar dan angka-angka Arab di Eropah. Ini berikutan latar belakangnya sebagai seorang cendekiawan matematik dan astronomi.

Universiti al-Qarawiyyin menjadi sebahagian daripada sistem pengajian tinggi Maghribi pada tahun 1963. Tidak seperti apa yang disangka, pelajar lelaki mahupun pelajar perempuan dibenarkan hadir ke universiti berkenaan. Dan sehingga hari ini, para pelajar akan berkumpul secara halaqah atau separuh bulatan mengelilingi tenaga pengajar mereka.

RUJUKAN

Daily Sabah. (2020, 7 Jun). Al-Qarawiyyin, world’s oldest, continually operating university, was founded by a Muslim woman.

FSTC. (2004, 20 Oktober). Al-Qarawiyyin Mosque and University. Muslim Heritage.


Kes Pembunuhan Di Mana Syaitan Dipersalahkan Di Mahkamah

Pekan Brookfield terletak dalam negeri Connecticut. Sejak tahun 1788, pekan ini mempunyai segala keperluan. Ia menghasilkan makanan sendiri, seperti kacang dan jagung. Apa yang kurang dibawa masuk. Mana yang lebih menjadi jualan di luar.

Memang suasananya aman damai, dengan orang-orang pertama pekan terdiri daripada golongan petani dan pembµrµ. Apabila aman damai dan cukup segalanya, memang takkan ada masalah.

Jadi semua boleh bayang betapa reaksi penduduk di sini, apabila mereka bangun satu pagi dan dikejutkan dengan berita pembµnµhan pada 16 Februari 1981.

Tetapi pembµnµhan ini tidak sama untuk dibandingkan dengan segala kes di seluruh dunia. Brookfield menjadi popular kerana inilah satu-satunya pembµnµhan yang katanya dilakukan syaitan. Kisahnya bermula pada Oktober 1980 apabila Arne Cheyenne Johnson dan Debbie Glatzel membersih sebuah rumah sewa baru mereka.

Debbie mempunyai seorang adik bernama David, yang berusia 11 tahun. Dari awal lagi, David ternampak seorang tua yang menakutkan.

Katanya orang tua ini fasih dalam bahasa Latin dan mengµgµt akan ambil roh mereka.

Mereka cuba menyucikan rumah tersebut dengan bantuan seorang paderi. Rumah itu pun hilang serinya. Jadi mereka keluar dengan prasangka akan selamat. Sangkaan mereka ternyata meleset, kerana David tanpa henti mengalami gangguan.

Mereka pun meminta bantuan Ed dan Lorraine Warren, yang menimba populariti sebagai penghalau syaitan.

Pasangan ini diabadikan dalam trilogi The Conjuring (dan Annabelle Comes Home). Semasa cuba menghalau, Arne didakwa menjemput penghuni neraka masuk dalam badannya (supaya David dapat dibebaskan).

Semua ini adalah saduran daripada pihak ketiga, yakni sesuatu yang tidak mungkin boleh dibuktikan walau dengan apa cara sekalipun.

Apa yang pasti ketika itu, masalah nampak macam selesai. Semasa cuba menghalau syaitan ini, Arne dan Debbie membuat keputusan untuk duduk sementara dengan keluarga Debbie (mereka bersekedudukan di tempat lain asalnya).

Debbie bekerja dalam sebuah kedai pengurusan anjing, dibawah seorang majikan bernama Alan Bono.

Dalam masa beberapa minggu, Arne pula mula bergelagat pelik hampir sama macam David demikian hari. Debbie ternampak Arne dalam keadaan seperti berkhayal sampai mengaum… tetapi kemudian tidak ingat langsung kalau diberitahu. Ini mengganggu prestasi kerjanya bersama Wright Tree Service.

Sampai pada 16 Februari 1981, Arne terpaksa mengambil cuti sehari dan berjumpa dengan Debbie di tempat kerja. Arne mempunyai seorang adik perempuan bernama Wanda.

Ketika itu, Wanda bersama Debbie yang turut ditemani sepupunya Mary. Alan Bono membeli piza yang dinikmati mereka. Cuma kemudian, Bono pergi teguk minuman keras sampai hilang arah

Sampai saja, Arne ternampak Bono mula buat hal. Bono pergi menyerang Mary. Lalu Arne pun menyelamatkan Mary, dengan Debbie kemudian berdiri di antara mereka berdua untuk menghentikan pergaduhan. Wanda pula cuba menenangkan Arne yang sedang mengaum macam binatang.

Arne mengeluarkan sebilah pisau lima inci. Bono ditikam bertalu-talu dan mati beberapa jam kemudian, menjadikan kes pembunuhan pertama dalam sejarah 193 tahun Brookfield.

Arne ditahan kira-kira tiga kilometer daripada tempat kejadian. Lorraine Warren kembali ke Brookfield keesokannya untuk memberitahu pihak polis. Bahawa Arne sebenarnya dirasuk hantu.

Peguam Arne terpaksa pergi ke England untuk berhubung dengan peguam sana yang pernah terlibat dalam dua kes sama. Cuma perbezaannya, mereka tidak masuk dalam gelanggang mahkamah. Arne bakal diheret ke muka pengadilan… dengan hujah pertahanan bahawa dirinya dirasuk.

Pihak hakim pun menggaru kepala, sebelum menolak hujah tersebut. Kerana takkan mungkin ia dibuktikan secara saintifik untuk menggerakkan proses mahkamah. Lalu Arne dibaca pertuduhan atas cuba mempertahankan diri.

Dan perbicaraan ini berlangsung selama sebulan, sebelum Arne didapati bersalah dan dipenjara maksimum 20 tahun. Arne hanya meringkuk selama lima tahun sahaja, kerana tingkah laku yang sangat baik semasa dalam penjara.


War For The Planet Apes: Sisi Perang Yang Tidak Didendangkan

Antara komen yang dilontarkan tentang filem ini ialah tajuknya agak misleading. Kata mereka, di manakah perangnya kerana sebagai sebuah filem yang menyajikan sebuah judul dengan perkataan perang, maka mereka berpendapat bahawa ia tidak cukup peperangan untuk diletakkan sebagai sebuah filem perang. Maka izinkanlah saya berbeza pendapat dengan mereka ini.

Saya cukup keras menegaskan bahawa ini merupakan sebuah filem perang yang menempelak para manusia diluar sana bahawa perang bukan sahaja melibatkan babak meletup, babak senjata memuntahkan peluru atau melibatkan tentang kereta kebal terbalik, war speech yang membakar semangat, atau babak lawan-lawan yang mengagumkan. Perang juga tentang perbezaan falsafah, perbezaan idealogi dan juga perspektif kebenaran yang berbeza.

Apa yang filem ini cuba persembahkan kepada anda adalah tentang bagaimana kita melihat perang itu. Kebanyakan antara kita terlalu binary mindanya. Menyangka bahawa dalam dunia ini hanya tentang baik melawan kejahatan. Bacalah tentang komentar-komentar di alam maya yang dipersembahkan acap kali isu peperangan yang berlaku di Timur Tengah. Contohnya perang Syiria ditafsirkan bahawa pihak baik (Sunni) melawan jahat (Syiah). Padahal betapa berseliratnya konflik di sana sehinggakan ia bukan lagi tentang baik melawan jahat, tetapi tentang bagaimana idealogi, falsafah dan kepentingan masing-masing saling bertembung.

Saya berikan contoh dalam filem ketiga dalam saga Planet Apes ini. Anda akan dipersembahkan dengan konflik bangsa manusia diambang kepupusan dan bangsa mawas di ambang penindasan bangsa yang lebih superior ke atas mereka. Pada asalnya, anda dapati bahawa bangsa mawas adalah protagonis utama, manakala bangsa manusia yang diketuai oleh seorang kolonel dalam usaha untuk memastikan survival bangsa manusia adalah antagonis dalam filem ini.

Caesar, ketua bangsa mawas dalam ini dalam dilemma untuk menegakkan prinsipnya yang mahukan pendamaian antara bangsa mawas dan manusia, namun jiwanya diselubungi oleh rasa dendam kerana kehilangan hampir majoriti ahli keluarganya di tangan Kolonel. Sang kolonel yang mengetuai bangsa manusia pula sedang menghadapi ancaman virus yang menyapu habis majoriti populasi manusia ke tahap yang terbaru, iaitu menjadikan manusia “primitif”. Caesar akhirnya memilih dendamnya manakala Kolonel berpendapat bahawa untuk memastikan manusia tidak terjangkiti oleh virus itu lagi adalah menghabiskan salah satu perumah dan penyebar kepada virus tersebut – bangsa mawas.

Sekarang berdiri di tempat Caesar, Caesar percaya bahawa menuntut bela ke atas keluarganya adalah sebuah perjuangan yang harus dilangsaikan. Caesar tidak bersalah dalam hal ini. Namun, dalam masa yang sama, Kolonel selain tindakan menjadikan bangsa mawas sebagai hamba, dia juga merasakan bahawa diri tidak salah. Dari perspektifnya, apa yang dilakukan adalah solusi terakhir menyelamatkan umat manusia! Perang harus berlaku untuk memastikan survivability bangsa manusia. Perang juga harus berlaku kerana ada darah yang mahu dituntut bela keadilannya. Dalam hal ini, tidak ada yang benar dan yang salah. Yang ada adalah kebenaran yang berbeza berdasarkan perspektif.

Namun, disebalik perbezaan perspektif yang mengheret kepada konflik perang, kita juga ditampar dengan cukup keras. Ia tentang kemanusian kita. Apakah suatu hari nanti apabila kita diheret kepada situasi melibatkan hidup dan mati, maka kita akan bertindak luar dari kemanusian? Kemanusian? Saya kira kemanusian dalam situasi beruk melawan manusia memerlukan definisi baru, atau mungkin juga, perkataan yang baru.

Sang Kolonel berpendapat bahawa dia melakukan perang, membunuh bangsa manusia iaitu bangsanya tersendiri dan menindas para mawas, juga bakal membunuh mereka adalah demi menyelamatkan bangsa manusia dari menjadi primitif. Antara tanda-tandanya ialah manusia mula hilang kemampuan intelektual mereka, dan tidak mampu bercakap. Tetapi ada sesuatu yang membuatkan Sang Kolonel lupa. Kemanusian. Kemanusian tidak pernah hilang. Tetapi oleh kerana Sang Kolonel mahu menyelamatkan sang manusia, sang Kolonel telah membunuh rasa kemanusian. Apakah nilai ketamadunan yang dicapai oleh manusia hari ini mempunyai erti kalau semakin hari, terhakis rasa kemanusian itu dari jiwa kita?

Nova, si gadis bisu (bisukah?) yang turut diserang virus yang sedang bermutasi dalam dirinya menjadikannya sebagai “primitif” adalah watak yang sengaja diwujudkan untuk bermain dengan persoalan kemanusian ini. Si gadis yang kononnya sedang menjadi semakin primitif, hilang keupayaan seperti manusia biasa terutama dari segi intelektualnya. Namun, si gadis ini tidak pernah hilang kemanusiannya. Dia menangis ketika rakan mawasnya mati. Dia menunjukkan belas ihsan pada Caesar ketika dia ditangkap oleh Sang Kolonel. Dia masih mempunyai semangat persahabatan dan setiakawan yang tinggi. Itulah yang membezakan manusia dan haiwan. Kemanusian. Kita sering mengatakan kita dan haiwan berbeza kerana intelektual kita. Tetapi ternyata kita terlepas pandang satu lagi sisi yang benar-benar menjadikan kita sebagai manusia. Kemanusian kita!

Ironinya ketika manusia mula kehilang kemanusian mereka, sang mawas pula menyambut rasa itu dalam jiwa mereka. Betapa walau berlainan bangsa, betapa walau selepas manusia menindas bangsa mawas, namun rasa kemanusian masih dimiliki oleh bangsa mawas. Si Nova yang keseorangan diselamatkan dan dijaga dengan baik. Bahkan diterima sebagai sebahagian daripada bangsa mawas – sekaligus membenarkan pegangan saya bahawa bangsa itu ialah social construct, bukan semata-mata dna dan keturunan semata-mata. Sebab itu selepas menonton filem ini, perkataan “kemanusian” itu harus mempunyai definisi baru atau perkataan yang baru. Kalau manusia terbukti sanggup membuang rasa “kemanusian” itu dan disambut oleh bangsa lain yang mempunyai intelektual yang sama tinggi, lagi-lagi dalam situasi ini, apakah perkataan itu harus jadi “ke-mawas-san”?

Oh bercakap tentang setia kawan sebagai ciri sebuah kemanusian, ada pesanan lain yang mahu dibahaskan dalam filem ini. Pengkhinatan. Bangsa manusia dan bangsa mawas, masing-masing membuktikan betapa seorang pengkhianat membunuh mereka dari dalam. Mereka lebih berbahaya daripada musuh yang ditentang. Mungkin sebab ini betapa Islam mengutuk golongan munafik. Mungkin sebab ini juga Soekarno pernah mengungkapkan – “Perjuangan aku menentang penjajah. Perjuangan kalian lebih sukar kerana menentang bangsamu sendiri.” Betapa Kobe mengkhianati Caesar sebagai ketua membawa kepada peperangan besar antara mawas dan manusia. Betapa beberapa mawas yang berpaling tadah membuatkan sehingga ahli keluarga Caesar terbunuh. Caesar adalah Caesar kedua dalam sejarah yang dikhianati oleh sahabat sendiri selepas Julius Caesar.

Ingat, Nabi Isa tidak akan ditangkap oleh Rom dan hampir disalib kalau tidak kerana Judas yang mengkhianatinya. Ingat, Melaka tidak akan runtuh kalau tidak wujud si Kitul yang membocorkan rahsia pertahanan. Ingat, betapa banyak dinasti dan empayar agung dalam dunia berakhir kerana sebuah pengkhianatan! Sisi yang manusia terlepas pandang dalam perang sudah tentu pengkhianat antara mereka!

Berapa bintang saya berikan? 9/10. Saya tolak 1 kerana pace filem ini agak perlahan. Selain itu, sinematografinya, perkembangan plot dan watak, dan dialog sangat berkesan. Dan nasihat saya, kalau anda merasakan bahawa anda ke panggung, mencari filem yang berkisarkan aksi meletup sepanjang filem, ini bukan filem anda. Ini filem untuk mereka yang memang mencari filem untuk mengasah mereka menjadi pemikir.

P.S: Terima kasih kepada pengarahnya kerana membuatkan seekor mawas menunggang kuda nampak terlalu cool, bukan sesuatu yang awkward.


Korea Selatan Mula Bina Roket Sendiri

Sejak Xi Jingping mengambil alih tampuk pemerintahan China, salah satu usaha yang digerakkan ialah cita-cita angkasa lepas negara Tembok Besar itu. Dengan negara itu semakin hampir menyaingi Amerika Syarikat dan Rusia, negara rantau Asia Timur lain sudah pasti tidak mahu ketinggalan. Salah satu daripadanya ialah negara yang dikenali dengan gelombang Hallyu, Korea Selatan.

Dan baru-baru ini, negara itu melancarkan roket buatan mereka buat kali pertama. Pelancaran roket KSLV-II Nuri dibuat di Pusat Angkasa Lepas Naro pada 21 Oktober lalu. Roket Nuri atau dunia dalam Bahasa Korea direka untuk membawa muatan seberat 1.5 tan ke orbit sekitar 600 hingga 800 km di atas permukaan bumi.

Sekiranya berjaya, Korea Selatan boleh saja melanjutkan lagi usaha mereka dalam bidang ini. Ini termasuk pelancaran satelit pengintipan, pemanduan arah dan komunikasi serta prob angkasa lepas. Tetapi malangnya, muatan dalam bentuk satelit palsu gagal dilancarkan ke orbit sekaligus tidak mencapai sebahagian daripada matlamat Nuri.

Di sebalik kegagalan itu, Presiden Moon Jae-in melihat masih ada sinar di sebalik semua ini. Ini menjadikan mereka lebih bersemangat untuk mencapai sasaran projek angkasa lepas Korea Selatan. Jae-in melihat kegagalan Nuri sebagai batu asas kepada permulaan Zaman Angkasa Lepas Korea Selatan.

Pembangunan roket Nuri dipantau oleh Institut Penyelidikan Aeroangkasa Korea Selatan (KARI) dengan proses penghasilan dibuat oleh anak syarikat konglomerat Hanwha. Roket seberat 200 tan itu mempunyai tiga peringkat iaitu pertama, kluster empat penggalak seberat 75 tan, kedua sebuah penggalak seberat 75 tan dan akhir sekali enjin roket seberat tujuh tan.

KARI merancang untuk menguji roket berkenaan sebanyak lima kali sebelum mereka boleh meneruskan kepada ujian membawa muatan sebenar. Ujian pelancaran seterusnya dijangka berlangsung pada 19 Mei tahun hadapan.

Yang pasti, isu ini dijangka bakal menarik perhatian jiran mereka Korea Utara. Pelancaran roket sememangnya satu isu sensitif di Semenanjung Korea dengan jiran mereka dikenakan sekatan kerana program peluru berpandu balistik mereka.

Korea Selatan memang mempunyai rancangan untuk melancarkan satelit ketenteraan ke angkasa lepas pada masa akan datang. Tetapi Seoul menafikan ingin mempunyai keupayaan persenjataan sama seperti Korea Utara.

Kali terakhir Korea Selatan membangunkan roket mereka ialah pada 2013 menerusi kerjasama dengan Rusia. Tetapi projek tersebut berdepan pelbagai masalah dan beberapa kali gagal dilancarkan ke angkasa lepas.

Tidak mahu pisang berbuah dua kali, Korea Selatan membangunkan sendiri program angkasa lepas mereka. Dengan keputusan ini, ia bukan sekadar membolehkan mereka menentukan jenis muatan yang mahu dihantar ke angkasa lepas. Tetapi pada masa sama, ia dapat membuka lebih banyak peluang perniagaan dan pekerjaan kepada warga Korea Selatan sendiri.

RUJUKAN

Smith, Josh. (2021, 21 Oktober). S.Korea’s Moon vows ‘Korea space age’ after rocket test falters. Reuters.


Hutan Aokigahara: Tempat Mangsa Bunuh Diri Bersemadi

Di kaki Gunung Fuji, Jepun, terdapat satu kawasan hutan dengan kelebaran 32 kilometer persegi. Namanya Hutan Aokigahara yang mempunyai pokok-pokok yang padat dan digelar sebagai “lautan pokok”.

Hutan ini mempunyai batu-batu yang indah dan gua ais, ada yang menjadi destinasi pelancongan popular. Tetapi itu bukan bahagian yang paling menarik dalam hutan. Terdapat satu lagi fakta menyeramkan iaitu Hutan Aokigahara adalah tempat yang popular untuk orang-orang Jepun membunuh diri, dan menjadi tempat yang paling berhantu di negeri Sakura.

Populariti Hutan Aokigahara sebagai lokasi membunuh diri yang paling popular dan yang paling berhantu di Jepun diperkukuh melalui novel terlaris bertajuk “Koroi Jukai karya Seicho Matsumoto”.

Novel yang diterbitkan pada tahun 1960, memberitahu dua orang pasangan yang berjanji untuk menamatkan riwayat hidup mereka untuk cinta di dalam hutan. Tetapi sejarah sebagai lokasi membunuh diri wujud lama sebelum novel adalah luar biasa.

Aura Kematian ini telah lama mengisi ruang didalam hutan ini. Ritual Ubasute, menyendirikan diri di hutan sehingga kematian tiba, telah wujud sejak abad ke-19 lagi. Hutan Aokigahara juga disebut mempunyai hubungan sejarah dengan syaitan atau hantu dalam mitologi Jepun.

Sejak tahun 1950, lebih dari 500 orang mengakhiri hidup mereka di dalam hutan ini, atau purata 30 orang setiap tahun.

Yang mengejutkan adalah pada tahun 2002, di mana 78 mayat ditemui tergantung dan reput di dalam hutan. Jumlah itu mengatasi rekod sebelum ini, 73 mayat, pada tahun 1998.

Pada tahun 2003, jumlah kes bunuh diri meningkat kepada 100. Pada tahun itu kerajaan Jepun mengambil keputusan untuk menutup maklumat mengenai bilangan kes bunuh diri, untuk menurunkan populariti Hutan Aokigahara sebagai lokasi bunuh diri.

Seperti diketahui, orang-orang Jepun pada masa lalu yang mempunyai tradisi membunuh diri atau Harakiri. Tradisi ini biasanya dilakukan oleh panglima perang yang kalah dalam pertarungan samurai. Malangnya, tradisi harakiri ini disalah tafsir dan merebak kepada perkara-perkara lain, termasuk putus cinta, kemurungan, dan lain-lain.

Peningkatan jumlah kes bunuh diri di Jepun, khususnya di Hutan Aokigahara, menyebabkan Kerajaan Jepun memasang papan tanda larangan membunuh diri dikawasan itu. Sejak tahun 1970, satu pasukan dibentuk yang terdiri daripada polis, sukarelawan, dan juga wartawan. Mereka berkhidmat sehingga hutan yang luas, untuk mencari mayat.

Walau bagaimanapun, tugas pasukan itu adalah tidak seberapa jika dibandingkan dengan tugas pekerja di hutan kerana merekalah yang bertanggungjawab membawa keluar mayat didalam hutan ke pos pengawal.

Mayat yang telah reput diletakkan di dalam bilik khas mangsa bunuh diri. Pekerja-pekerja hutan kemudian melakukan undian sesama mereka dimana yang kalah akan ditugaskan untuk tidur di dalam bilik mayat bersama dengan mayat mangsa bunuh diri.

Kerana mengikut kepercayaan mereka jika mayat dibiarkan keseorangan ia akan menjadi petanda buruk. Roh mayat itu dipanggil Yūrei akan menjerit sepanjang malam. Bukan itu sahaja, mayat akan bergerak dengan sendirinya ke tempat lain.

Segala usaha telah dibuat untuk menghentikan upacara bunuh diri di Hutan Aokigahara. Sebagai contoh, dengan memasang CCTV, kemudian mengesan orang-orang yang akan pergi ke hutan yang paling berhantu di Jepun.

“Bunuh diri biasanya meningkat pada bulan Mac. Ramai orang yang datang ke Hutan Aokigahara, kerana tertekan dengan kehidupan miskin” kata pegawai kerajaan Yamanashi Prefecture, Imasa Watanabe.

Populariti Hutan Aokigahara kembali memuncak dengan kemunculan filem “Jyukai: Lautan pohon di balik Gunung Fuji”, oleh pengarah Tomoyuki Takimoto.

Nota kaki: Membunuh diri adalah haram di dalam Islam. Ingatlah perjalanan hidup bukan berakhir dengan kematian tetapi apabila kita menemui Sang Maha Pencipta.


Tamadun Totec: Tamadun Yang Hilang Di Mexico

Tamadun Toltec membangun pesat di wilayah tengah Mexico purba pada kurun ke-10 hingga pertengahan kurun ke-12 M. Selain meneruskan warisan Mesoamerika yang ditinggalkan oleh Olmec, Teotihuacan, Maya dan lain-lain tamadun yang membangun lebih awal, Toltec juga membina sebuah ibu kota yang amat mengagumkan di Tollan dan kemuncaknya, mewariskan legasi itu kepada tamadun-tamadun selanjutnya seperti Aztec, yang memandang Toltec sebagai sebuah tamadun yang agung lagi kaya, dan bahkan mendakwa diri sebagai keturunan langsung tamadun tersebut.

Kebanyakan maklumat tentang Toltec datang daripada teks-teks zaman Aztec dan pasca-kolonial yang mendokumentasikan tradisi-tradisi lisan yang usianya jauh lebih awal. Namun, sumber-sumber ini tidaklah lengkap dan bahkan, maklumat tersebut terdedah kepada pengubahsuaian sesuai dengan penghormatan yang diberikan oleh masyarakat Aztec terhadap Toltec, di samping kecenderungan mereka untuk mencampuradukkan antara mitos dan fakta demi mengesahkan kaitan antara tamadun mereka dan tamadun Toltec. Apapun, perbandingan yang cermat terhadap teks-teks Maya yang lebih awal serta rekod-rekod arkeologi membolehkan elemen-elemen utama tamadun Toltec dikenal pasti.

ASAL-USUL & PENYEBARAN

Susur galur Toltec berakar daripada masyarakat Tolteca-Chichimeca yang berpindah dari kawasan gurun di barat laut ke Culhuacan di Lembah Mexico pada kurun ke-9 M. Menurut masyarakat Aztec, ketua Toltec yang pertama ialah Ce Tecpatl Mixcoatl (Naga Awan Batu Api, atau Bima Sakti), dan puteranya yang bernama Ce Acatl Topiltzin (Si Pengorban Rumput, dilahirkan pada 935 atau 947 M) kelak meraih kemasyhuran terus-menerus sebagai pemerintah ulung sehingga meraihkannya gelaran dewa agung Quetzalcoatl (‘Naga Berbulu’) daripada sekalian banyak gelarannya.

Masyarakat Toltec pada mulanya menetap di Culhuacan. Namun, mereka kemudiannya menubuhkan ibu kota di Tollan (atau Tula, bermaksud ‘tempat rumput’, yang merupakan sebuah frasa umum Mesoamerika bagi merujuk kesemua jenis petempatan bersaiz besar). Kota ini berkembang sehingga mencapai keluasan 14 kilometer persegi dan meraih populasi sekitar 30 000 hingga 40 000 orang. Pusat bandar ini dibina dalam corak grid dan ia memiripi bandar Chichen Itza dari tamadun Maya.

Tambah menarik, tamadun Maya juga mempunyai wira bangsa yang dikenali sebagai ‘Naga Berbulu’, atau disebut sebagai Kukulcan dan ia didakwa hidup sezaman dengan Toltec Quetzalcoatl: kesamaan legenda dan seni bina ini mengisyaratkan wujudnya perkaitan budaya yang rapat antara kedua-dua tamadun itu.

TOLLAN

Tollan meraih kemasyhuran lantaran istana-istananya yang mewah dan bangunan-bangunannya yang dibina daripada emas, jed, batu firus, dan bulu quetzal. Kota ini turut dilimpahi kekayaan daripada hasil-mahsul produk buatan golongan artisan Toltec yang mahir dalam penempaan logam dan tembikar – sangat mahir hinggakan artisan tembikar mereka didakwa ‘mengajar tanah liat agar terhampar dengan sendirinya’ (Coe, 156) dan para artisan logam serta pengeluar perhiasan Aztec dikenali sebagai tolteca.

Tamadun Toltec juga dikatakan mahir mengusahakan tanah dan menghasilkan tuaian jagung, kapas merah, kuning, hijau dan biru secara alami dalam kuantiti yang banyak. Berikutan penjarahan yang berlangsung berkurun-kurun lamanya, tidaklah menghairankan jika tiada sebarang artifak yang terselamat bagi membuktikan kemewahan ini melainkan petunjuk yang mengisyaratkan bahawa tamadun Toltec sememangnya pernah memperdagangkan batu obsidian (digunakan bagi menghasilkan bilah dan mata panah) yang dilombong dari kawasan berhampiran Pachuca.

Tapak arkeologi Tollan yang terletak di tanjung tinggi batu kapur memiliki sejumlah monumen yang mengagumkan, walau tidaklah semegah yang dikhabarkan oleh legenda. Antaranya termasuklah dua buah piramid besar, sebuah deretan jalan, sebuah bangunan istana besar, dan dua buah gelanggang bola, di mana kesemuanya ini dikelilingi oleh kawasan perumahan urban yang padat. Perumahan domestik disusun dalam sejumlah kumpulan sehingga lima buah kediaman berbumbung-rata, dengan setiap kumpulan berpusat pada perkarangan yang mempunyai sebuah altar dan kesemuanya ini dikelilingi oleh tembok.

Antara seni bina patung pada piramid yang masih bertahan sehingga kini termasuklah tiang-tiang besar, yang setiap satunya mengandungi empat buah gendang dan diukir sebagai pahlawan yang berdiri di atas lima batang tiang Piramid B setinggi 10 m. Pahlawan-pahlawan ini dahulunya menjunjung struktur bumbung. Mereka dipakaikan dengan pakaian p3rang serta kelengkapan kepala dan perhiasan dada berbentuk rama-rama. Setiap seorang daripada mereka memegang sebilah atlatl atau pelempar-lembing di sisi.

Selain itu, terdapat juga tiang-tiang berbentuk naga-berbulu yang masih terselamat dari gerbang asal. Tiang-tiang pahlawan ini bentuknya hampir identikal antara satu sama lain dan hal ini mengisyaratkan keupayaan pertukangan yang maju dalam penghasilan berskala besar.

Perhiasan dinding turut terdapat di sepanjang piramid dan pada sebuah tembok berbentuk-L yang berdiri setinggi 40 m (dikenali sebagai coatepantli dan merupakan sebuah inovasi dari tamadun Toltec).

Perhiasan dinding ini mempamerkan lukisan haiwan-haiwan seperti harimau kumbang, serigala, dan koyote (simbol yang lazim dikaitkan dengan masyarakat yang gemar berp3rang seperti Toltec) serta bahan-bahan korban (terutama ular yang melilit tengkorak). Terdapat juga imej makhluk berbulu (mungkin harimau kumbang) dan helang yang menggerigit jantung pada mulut mereka.

Tollan juga memberikan contoh terawal bagi binaan chacmool, iaitu patung pahlawan batu yang bersandar sambil menggenggam sebuah bekas di perut mereka bagi menerima sembah korban yang diberikan kepada para dewa. Binaan ini kemudiannya menjadi ciri lazim bagi kuil-kuil di Mesoamerika. Di Tollan, binaan ini ditempatkan di sisi takhta-bangku yang terletak di atas kuil piramid.

KEMUNDURAN

Faktor yang menamatkan penguasaan serantau tamadun Toltec tidak diketahui secara jelas. Sebagai sebuah masyarakat yang gemar berp3rang, tidak dinafikan bahawa tindakan men4kluki suku-suku di wilayah sekeliling dan mengenakan ufti ke atas mereka tanpa mempedulikan usaha untuk menyatukan mereka ke dalam budaya politik atau keagamaan Toltec mengakibatkan ‘empayar’ ini melemah apabila mengalami tekanan dari bencana alam seperti kemarau yang panjang.

Pertelagahan dalaman jua mungkin mendorong kepada perpecahan struktur kuasa dan hal ini diisyaratkan dalam kisah-kisah legenda pertempuran antara dewa Quetzalcoatl dan Tezcatlipoca, yang dicampuradukkan dengan figura-figura sejarah.

Apa yang lebih dapat kita pastikan adalah Tollan sememangnya menunjukkan tanda-tanda kehancuran yang dahsyat pada pertengahan kurun ke-12 M; kebanyakan tiang dan tugunya dibakar dan ditanam secara sengaja, lalu tapak ini kemudiannya dijarah secara sistematik oleh tamadun Aztec. Dengan diketuai oleh pemimpin Toltec yang terakhir, iaitu Huemac, saki-baki masyarakat Toltec berpindah ke Chapultepec yang terletak di tebing barat Tasik Texcoco. Perpindahan ini secara tradisinya dianggarkan berlaku pada tahun 1156 atau 1168 M.

LEGASI

Nama Toltec memikul prestij yang tersendiri dan mereka dipandang hormat oleh tamadun Maya dan Aztec secara khusus, yang menyerap banyak aspek amalan keagamaan dan kesenian Toltec. Tamadun Aztec bahkan memandang era Toltec sebagai era keemasan di mana kemajuan-kemajuan seperti tulisan, perubatan dan penempaan logam dicipta. Kesemuanya ini mungkin dicipta lebih awal dan mungkin juga dicipta oleh tamadun lain. Namun, apa yang pasti pengaruh Toltec pada seni bina dan pengukiran begitu ketara.

Imej dewa-dewa di Tollan kemudiannya muncul dalam pantheon Aztec, seperti Centeotl, Xochiquetzal, Tlahuizcalpantecuhtli dan ular berbulu yang dikenali sebagai Quetzalcoatl. Ukiran-ukiran batu pada bekas yang terdapat pada binaan cuauhxicalli dan chacmool yang digunakan dalam upacara korban serta tzompantli (rak tengkorak) semuanya membuktikan pengaruh Toltec terhadap tamadun-tamadun sesudahnya yang lebih masyhur.

Walau bagaimanapun, apa pun jua legasi yang ditinggalkan oleh penduduk Tollan, bagi tamadun Aztec, satu-satunya tamadun yang mereka dakwakan sebagai leluhur mereka ialah Toltec. Darjah penghormatan yang diberikan oleh mereka terhadap Toltec terbukti dalam istilah yang berbunyi Toltecayotl atau ‘memiliki hati Toltec’ yang membawa maksud unggul dalam segala perkara.

TERJEMAHAN:

Mark Cartwright. (27 April 2018). Toltec Civilization. Ancient History Encyclopedia.
https://ancient.eu/Toltec_Civilization/


Apa Permainan Video Pertama Dalam Sejarah?

Segalanya bermula di Makmal Kebangsaan Brookhaven (Brookhaven National Laboratory) yang terletak di sebuah daerah bernama Upton di New York, Amerika Syarikat. Di sana, seorang ahli fizik bernama William Higinbotham telah mereka cipta sebuah permainan untuk dipaparkan semasa Pameran Tahunan Makmal Kebangsaan Brookhaven.

Idea untuk beliau mereka permainan tersebut tercetus apabila beliau menyedari bahawa pameran tahunan yang dilaksanakan itu adalah membosankan dan pengunjung tidak dapat melihat sesebuah projek yang mampu untuk berinteraktif dengan pengunjung.

Hasil daripada cetusan idea tersebut, Higinbotham telah melaksanakan ideanya itu setelah beliau meneliti buku panduan terhadap komputer analog milik institut penyelidikan tersebut. Beliau mendapati yang komputer analog tersebut mampu untuk menghitung dan memaparkan demonstrasi pergerakan misil balistik.

Kemudian, setelah melaksanakan sedikit penambahbaikan terhadap aturcara sistem computer analog tersebut, beliau berjaya merubah demonstrasi pergerakan misil balistik tersebut menjadi sebuah sistem yang mampu dikawal pergerakannya.

Higinbotham bersama dengan seorang juruteknik bernama Robert Dvorak kemudian menyambungkan computer analog tersebut dengan sebuah monitor bernama Oscilloscope bersaiz 5-inci yang kemudian ditambah baik menjadikan saiznya lebih besar iaitu sekitar 17 inci untuk memaparkan pergerakan arus elektrik yang dikawal menggunakan dua alat kawalan jauh yang direka khas untuk permainan tersebut.

Paparan permainan tersebut kemudian direka dengan sebuah garisan mengufuk dijadikan sebagai gelanggang permainan tenis bersama dengan sebuah garisan mencancang yang pendek sebagai jaring pemisah di antara dua buah kawasan permainan. Pergerakan bola pula direka supaya kelajuannya boleh diubah dengan menggerakkan tombol pada alat kawalan jauh yang dicipta khas untuk permainan tersebut. Untuk memukulnya ke kawasan lawan pula, pemain perlu menekan butang pada alat kawalan jauh tersebut.

Pada tanggal 18 Oktober 1958, permainan video yang diberi nama Tennis For Two itu akhirnya dipamerkan kepada umum semasa Pameran Tahunan Makmal Kebangsaan Brookhaven. Tujuan asal Higinbotham selain daripada tujuannya untuk memberi kelainan pada pameran tersebut adalah untuk mempamerkan kemampuan teknologi computer yang dimiliki mereka pada ketika itu.

Tetapi apa yang dirasai oleh para pengunjung pameran tersebut jauh berbeza dengan tujuan asal Higinbotham tersebut. Bagi para pengunjung, projek permainan video tersebut merupakan sebuah projek yang istimewa dan tidak pernah dilihat mereka. Dikatakan juga bahawa gerai pameran projek Tennis For Two ini dikerumun ratusan pengunjung yang menunggu giliran untuk mencuba permainan tersebut. Hal tersebut membuatkan gerai-gerai pameran lain kurang diberi perhatian oleh para pengunjung pada ketika itu.

Tenggelamnya Permainan Video Pertama

Masa pun terus berlalu pergi, Tennis For Two pun hilang daripada pengetahuan umum. Seusainya Pameran Tahunan Makmal Kebangsaan Brookhaven, bahagian-bahagian alat yang digunakan untuk bermain Tennis For Two kemudian dibuka untuk digunakan pada projek-projek yang lain pula. Hal ini kerana bahagian-bahagian alat tersebut amatlah mahal harganya dan memakan kos yang amat besar untuk ditempah kepada yang baru. Oleh itu, mereka terpaksa mengitar semula bahagian-bahagian tersebut daripada projek Tennis For Two itu.

Sebagai tambahan, William Higinbotham juga tidak pernah mempatenkan permainan Tennis For Two tersebut oleh kerana kos untuk membeli bahagian-bahagian alat untuk memainkan permainan tersebut yang begitu tinggi. Kos untuk membina alat bagi memainkan permainan tersebut dianggarkan bernilai kurang lebih $20,000.

Baginya, ianya tidak berbaloi untuk membina alat bagi permainan tersebut kerana pada ketika itu, permainan tersebut tidak mempunyai nilai komersial di pasaran. Malang sekali untuk beliau kerana pasaran untuk permainan video hanya mula meluas setelah konsol permainan video pertama dicipta pada sekitar era 60-an.

Permainan video kemudian berkembang pesat dari semasa ke semasa. Permainan video yang asalnya merupakan paparan beberapa titik pergerakan arus elektrik kemudian perlahan-perlahan berjaya ditambah baik menjadi paparan 2D yang mampu memaparkan objek yang lebih jelas, berwarna dan menarik.

Teknologi pun semakin berkembang dan hasilnya, permainan video dapat dihasilkan dalam paparan 3D yang sudah tentu imejnya lebih menarik dan seronok untuk dimainkan. Hari ini, grafik yang terdapat dalam permainan-permainan video sudah seakan-akan tidak mampu dibezakan dengan paparan daripada rakaman yang dibuat di dunia realiti. Betapa permainan video telah melalui evolusi yang begitu dahsyat dan hebat sepanjang sejarah penciptaannya di dunia ini.

Dua orang individu penting dalam menjayakan projek Tennis For Two iaitu Robert Dvorak telah meninggal dunia pada tahun 1969 manakala William Higinbotham telah meninggal dunia pada tahun 1994.

Tanpa mereka berdua yang merupakan individu-individu pelopor kepada projek Tennis For Two ini, permainan video mungkin tidak dapat berevolusi dengan begini dahsyat seperti yang telah berlaku pada masa kini. Mungkin permainan-permainan video yang popular pada zaman sekarang juga tidak dapat kita lihat pada hari ini tanpa mereka berdua ini. Wallahualam.

RUJUKAN :


Kenapa Zombi Korea Sangat Laju?

Perasan tak bermula dari Train To Busan sehingga ke All Of Us Are Dead, zombi Korea Selatan bergerak dengan sangat laju. Jika dibandingkan dengan The Walking Dead dan Zombi Kampung Pisang, zombi Korea masih lagi sangat laju.

Kenapa jadi begitu, adakah pengarah filem dan drama daripada Korea sengaja membikin zombi bergerak dengan sangat laju bagi menambah elemen dramatik?

Jawapannya adalaj tidak kerana pergerakan zombi Korea yang sangat laju dipengaruhi oleh budaya ppalli-ppalli.

Buat pengetahuan semua, budaya ppalli-ppalli yang bermaksud cepat dan pantas merupakan sebahagian daripada identiti masyarakat Korea.

Bermakna segala perkara yang dilakukan oleh masyarakat Korea mestilah senantiasa cepat dan pantas. Malah nak masak Maggi pun mereka tidak boleh tunggu selama 3 minit. Letak sahaja air panas, terus sahaja ngap maggi itu.

Persoalannya sekarang, bagaimanakah budaya ppalli-ppali boleh menjadi sangat sebati dalam sanubari masyarakat Korea?

Semuanya bermula apabila tamat sahaja Perang Saudara di antara Korea Selatan dan Korea Utara yang telah membunuh ribuan nyawa tidak berdosa.

Ketika itu Korea Selatan berada dalam keadaan paling malam sekali apabila negara mereka hampir musnah kerana perang. Malah Korea Selatan juga menjadi negara paling miskin di Asia dengan Keluaran Dalam Negara Kasar (KDNK) lebih rendah daripada Bangladesh pada hari ini.

Sementara jiran mereka iaitu Korea Utara dan Jepun sedang mengalami pertumbuhan ekonomi yang agak pesat.

Bagi memastikan Korea Selatan tidak terus ketinggalan, presiden Park Chung-hee telah melaksanakan Five-Year Economic Plans dengan budaya ppalli-ppalli menjadi tunjang utama.

Park Chung-hee berharap pemilihan budaya ppalli-ppalli ini mampu mengubah masyarakat dan negara Korea menjadi lebih berdaya saing di dunia. Hal ini demikian kerana Park Chung-hee berpendapat, Korea menjadi miskin adalah disebabkan oleh sikap sambil lewa dan suka melambatkan masa.

Jadi dengan adanya budaya ppalli-ppalli, ia dapat membantu Korea keluar daripada kepompong kemiskinan.

Dalam masa 10 tahun sahaja, Korea bejaya menembusi industri berat dan salah satunya syarikat yang memulakannya adalah Samsung. Pada asalnya Samsung hanyalah sebuah kedai runcit biasa sahaja sebelum dana daripada pemerintah mengubah syarikat itu kepada salah satu pemain dalam industri berat.

Bukan setakat itu sahaja, Korea sudah mula menghasilkan produk sendiri untuk dieksport ke luar negara. Hasilnya hari ini, Korea menjadi ekonomi ke-13 terbesar di dunia dan KDNK mereka telah meningkat sebanyak 370 kali ganda hanya dalam masa 60 tahun sahaja dengan pengamalan budaya ppalli-ppalli.

Budaya ppalli-ppalli juga telah mengubah masyarakat Korea menjadi manusia yang sangat menepati masa. Bayangkan sahajalah, mereka akan berlari dan berjalan dengan pantas bagi mengelakkan diri tertinggal bas. Hal ini dapat dilihat dalam siri All Of Us Are Dead apabila begitu ramai pelajar berlari dengan pantas agar tidak lewat ke sekolah.

Malah di kaunter-kaunter khidmat pelanggan, anda tidak perlu menunggu terlalu lama kerana kesemuanya buka dan mereka berurusan dengan sangat pantas.

Di samping itu, beberapa projek infrastruktur untuk rakyat juga disiapkan dengan sangat laju. Sebagai contoh, Lebuhraya Gyeongbu sepanjang 428km berjaya dibina dalam tempoh masa lebih kurang 2 tahun 5 bulan sahaja.

Budaya ppalli-ppalli ini sudah cukup mengambarkan mengapa Korea mampu menjadi maju dalam masa yang sangat singkat.

Namun tidak semua perkara mengenai budaya ppalli-ppalli ini indah belaka. Budaya ppalli-ppalli ini membuatkan masyarakat Korea bekerja dalam keadaan sangat tertekan kerana mereka perlu pantas dan menepati masa.

Perkara ini juga membuatkan masyarakat Korea kurang rehat dan terpaksa bersaing untuk memastikan mereka tidak ketinggalan.

Mungkin dari sini zombi Korea dicipta menjadi laju untuk mengkokak mangsanya bagi mengambarkan sendiri cara dan kehidupan seharian masyarakat Korea.

Senang cerita zombi Korea adalah refleks kepada cara hidup masyarakat itu sendiri.

Sama sebagai mana Zombi Kampung Pisang yang gemar merempit, sembang politik dan makan otak, itu adalah refleks kepada cara hidup kita.

RUJUKAN:

Chrissantosra. (2012, Mac 5). Korea’s “Pali-pali” culture and it’s dynamism. Dipetik daripada https://chrissantosra.wordpress.com/2012/03/05/koreas-pali-pali-culture-and-its-dynamism/

Hwang Hie-shin. (2010, Jun 18). Ppalli ppalli facilitated miracle on Han River. The Korea Times. Dipetik daripada http://www.koreatimes.co.kr/www/news/biz/2012/09/291_67900.html

Jung Hyung-jung. (2013, November 19). Korean saying “Ppalli Ppalli” need composure. The Impact. Dipetik daripada https://theimpactnews.com/columnists/2013/11/19/korean-saying-ppalli-ppalli-need-composure/

Kjølstad, K. (2020, November 27). The “Ppalli ppalli” culture: Is the love for fast pace dying? Embbasy Of The Republic Of Korea To Norway. Dipetik daripada https://overseas.mofa.go.kr/no-en/brd/m_21237/view.do?seq=103


Fatma Al-Majritiya : Saintis Islam Wanita Terhebat Andalusia

Zaman Emas Islam pernah menyaksikan penglibatan aktif golongan wanita di pusat-pusat pembelajaran dan kebanyakan institusi ilmu. Mereka diberi peluang sama rata dalam pendidikan, politik, seni dan kebudayaan. Keadaan ketika itu berbeza dengan wanita-wanita di Barat apabila mereka tidak dibenarkan mendapat pendidikan tinggi dan dilarang melakukan kerja-kerja pendidikan terutamanya dalam bidang sains. Tetapi sekadar dibenarkan berkongsi idea atau pendapat, melalui bapa, abang, ataupun suami.

Hari ini, ilmu astronomi moden sebenarnya banyak bergantung kepada legasi dan inovasi saintifik seorang wanita muslim bernama Fatima Al-Majritiya, yang menjadi antara ahli astronomi wanita terhebat ketika kegemilangan Tamadun Islam Andalusia. Bagaimanapun, beliau agak kurang dikenali kerana maklumat mengenainya begitu sukar diperolehi atas pelbagai faktor tertentu dan sosio-sejarah. Pihak Universiti Rovira i Virgili kini sedang giat melakukan usaha mengumpul maklumat berkenaan Fatima.

Lebih dikenali sebagai Fátima de Madrid di Barat, yang bermaksud ‘Fatima dari Madrid’, Beliau dilahirkan sebagai anak perempuan kepada ahli matematik, kimia dan astronomi tersohor Andalusia, Maslama al-Majriti, yang diangkat sebagai ‘Euclid Sepanyol’. Fatima menjadi salah seorang pelajar cemerlang dalam pelbagai cabang sains, terutamanya astronomi di bawah bimbingan bapanya.

Kedua-duanya mereka banyak bekerjasama dalam kajian matematik, kimia dan penambahbaikan jadual astronomi al-Khawarizmi (zij), iaitu jadual berkenaan :

i) Kalendar, Bulan, kedudukan Matahari dan planet

ii) Trigonometri sfera

iii) Fungsi astronomi dan ramalan gerhana

Sumbangan Fatima dan Maslama dalam usaha penambahbaikan jadual tersebut banyak membantu dalam beberapa siri pengiraan penting berkaitan saiz Laut Mediterranean, apabila ianya telah disesuaikan dengan koordinat geografi Cordoba, yang berperanan sebagai pusat pemerintahan Khalifah. Namun tidak dapat dipastikan samada Fatima terlibat dalam penemuan penting bapanya berkenaan penggunaan bahan-bahan kimia seperti Merkuri Oksida.

Fatima cekap melakukan kerja-kerja penyalinan manuskrip dan pernah menjadi pustakawan Al Hakam II; iaitu sebuah perpustakaan terbesar di dunia dan menempatkan lebih 400,000 buah buku ketika itu. Di situ, beliau mencipta satu sistem katalog yang mengumpulkan maklumat buku-buku secara terperinci, dan susunan yang lebih bersistematik. Dia diberi kepercayaan menggalas tanggungjawab menyelia lebih 70 buah perpustakaan di sekitar Cordoba dan antara tugas-tugas yang biasa dilakukan Fatima ialah melawat pasar dan pusat yang mengumpulkan naskah ilmu di sekitar bandar-bandar Constantinople, Baghdad, Kaherah dan Samarkand. Wanita ini juga sering dijemput oleh saintis di bandar-bandar tersebut untuk bertukar-tukar material kajian.

Meskipun dilahirkan di Madrid, sebahagian besar hidupnya banyak dihabiskan di Cordoba. dan dikelilingi rakan-rakan yang terdiri dari ilmuwan terkenal. Ada diantara mereka bertanggungjawab menterjemahkan karyanya yang kemudian dikumpulkan ke dalam bahasa Arab dan Latin. Fatima adalah antara tokoh wanita yang diabadikan dalam kalendar ‘Tahun Antarabangsa Astronomi Sepanyol’ bagi tahun 2009 kerana jasanya sebagai perintis bidang perangkaan kelandar. Hasil kerjanya yang paling dikenali ialah ‘Correcciones de Fátima’.

Pada 1008, dunia sains kehilangan wanita hebat ini apabila beliau meninggal dunia di Cordoba, pada usia 58 tahun. Hasil kerjasama terakhir Fatima dan bapanya yang iaitu ‘Tratado del Astrolabio’, dipelihara dengan baik dan dapat dilihat di dalam perpustakaan Biara Escorial, berhampiran, Madrid, Sepanyol.